ހުޅުމާލޭގައި 114 ފްލެޓް އިމާރާތެއް އަޅަން ބަޔަކާ ހަވާލުކޮށްފި | Sandhaanu\nހުޅުމާލޭގައި 114 ފްލެޓް އިމާރާތެއް އަޅަން ބަޔަކާ ހަވާލުކޮށްފި\nހުޅުމާލޭގައި 114 ފްލެޓް އިމާރާތެއް އެޅުމަށް ސާސޭ އަދި ގްލަޓް ޖޭވީ ޕްރައިވެޓް ލިމިޓެޑާ ހަވާލުކޮށްފިއެވެ.\nއެޗްޑީސީން ބުނީ މި ފްލެޓް އިމާރާތަކީ މެދު އަދި މަތީ ފަންތީގެ ގެދޮރުވެރި ކަމަށް ހާއްސަ ފްލެޓްތަކެއް ކަމަށެވެ.\nމި ފްލެޓްތައް އެޅުމުގެ އެއްބަސް ވުމެއްގައި އެޗްޑީސީ އާއި ސާސޭ އަދި ގްލަޓް ޖޭވީ ޕްރައިވެޓް ލިމިޓެޑާ ދެމެދު އިއްޔެ ވަނީ އެއްބަސް ވުމެއްގައި ސޮއިކޮށްފައެވެ. މި އެއްބަސްވުމުގައި އެޗްޑީސީގެ ފަރާތުން ސޮއިކުރެއްވީ މެނޭޖިން ޑިރެކްޓަރު ސުހައިލް އަހުމަދެވެ. އެ ކުންފުނީގެ ފަރާތުން ސޮއި ކުރެއްވީ މެނޭޖިން ޑިރެކްޓަރު އަބްދުﷲ ސަވާދެވެ.\nމި މަޝްރޫއުތަކުގެ ދަށުން އަޅާ 114 ޔުނިޓަކީ ހުޅުމާލެ ޕްލޮޓް އެސް1-3 ގެ ލޮޓް 11445 ގައި އިމާރާތްކުރާ ޔުނިޓްތަކެއް ކަމަށް އެޗްޑީސީ އިން ބުންޏެވެ.\nއެޗްޑީސީ އިން ބުނީ މި ޕްރޮޖެކްޓަކީ ވީހާވެސް ކުޑަ އަގެއްގައި އާންމުންނަށް ހުޅުވައިލުމަށް އަގު ހިފަހައްޓާފައިވާ ޕްރޮޖެކްޓެއް ކަމަށެވެ. އެގޮތުން 60 ޕަސެންޓް ޔުނިޓުތައް ވިއްކޭނެ އެންމެ ބޮޑު އަގަކީ އަކަފޫޓަކަށް 2185 ރުފިޔާ ކަމަށް ވެސް އެޗްޑީސީން ބުނެ އެވެ. ބާކީ 40 ޕަސެންޓް މާކެޓު އަގުތަކުގައި ވިއްކުމުގެ ފުރުސަތު ޑިވެލޮޕަރުންނަށް އޮންނަގޮތަށެވެ.\nމި މަޝްރޫއަކީ ޑީޓެއިލް ޑްރޯވިން އެޕްރޫވަލް ނިމުމުން ތިން އަހަރު ދުވަހުގެ ތެރޭގައި މަސައްކަތް ނިންމަންޖެހޭގޮތަށް ހަވާލުކުރި މަޝްރޫއެކެވެ.\nމެދު އަދި މަތީފަންތީގެ ބޯހިޔާވަހިކަމަށް ހާއްސަ ކޮށްގެން މީގެ ކުރިން ވެސް ހުޅުމާލޭގައި ވަނީ ޕްރޮޖެކްޓްތަކެއް ހިންގާފަ އެވެ.


Gaanoonu Asaasee Islaahu Kurumah Eid Bandhugai Majilis Baahvanee | Hathaavees\nގާނޫނުއަސާސީ އިސްލާހު ކުރުމަށް އީދު ބަންދުގައި މަޖިލިސް ބާއްވަނީ\nއެޖެންޑާއިން ނަގާ ޕާކު ކޮށްފައި އޮތް ގާނޫނުއަސާސީ އަށް އިސްލާހު ގެނައުމުގެ ބިލުގެ މަސައްކަތް ކުރުމަށް ފިތުރު އީދު ބަންދުގެ ތެރޭގައި ރައްޔިތުންގެ މަޖިލީހުގެ ޖަލްސާ ބާއްވަން ނިންމައިފިއެވެ.\nގާނޫނުއަސާސީ އަށް ސަރުކާރުގެ ބިލެއްދޫ ދާއިރާގެ މެންބަރު އަހުމަދު ހަލީމް (ދޮންބިލެއް) ހުށަހަޅާފައިވާ އެ އިސްލާހަކީ މިހާރު ހުރި ލޯކަލް ކައުންސިލްތަކުގެ ދައުރު އަންނަ މަހުގެ ތިން ވަނަ ދުުވަހު ހަމަވާއިރު، އެކަމަށް ހައްލެއް ހޯދާ މިހާރު ތިބި ކައުންސިލަރުންގެ ދައުރު ދަންމާލުމަށް ހުށަހަޅާފައިވާ އިސްލާހެކެވެ.\nރައްޔިތުން މަޖިލީހުގެ މިއަދުގެ ޖަލްސާގައި ވާހަކަދައްކަވަމުން މަޖިލީހުގެ ރިޔާސަތުގައި އިންނެވި ރައީސް މުހައްމަދު ނަޝީދު ވިދާޅުވީ އެ ބިލްގެ މަސައްކަތް ނިންމުމަށް އަންނަ ހަފްތާގެ 26،27 އަދި 28 ގައި ޖަލްސާތައް ބޭއްވުމަށް ނިންމާފައިވާ ކަމަށެވެ.\nނަޝީދު ވިދާޅުވީ އެކަމަކީ އެމަނިކުފާނު އެދިލައްވާ ގޮތް ނޫން [ގާނޫނުއަސާސީ އިސްލާހު ކުރުން] ކަމަށެވެ. ނަމަވެސް 28 ވަނަ ދުވަހާއި ހަމައަށް އެކަމުގައި މަޖިލީހުން ކޮންމެވެސް ގޮތެއް ނިންމަވާނެ ކަމަށާއި އެގޮތް ނިންމަވާނީ ރައްޔިތުން މަޖިލީހުގެ މެންބަރުން ކަމަށް ނަޝީދު ވިދާޅުވިއެވެ.\n"ގާނޫނު އަސާސީ އިސްލާހުވުންތޯ ނުވުން ތޯ އިސްލާހު ކޮން ގޮތަަކަށްވުން ތޯ އެ އެއް ނިންމަވާނީ އިއްޒަތްތެރި މެންބަރުން. އަޅުގަނޑު މަސައްކަތް ކުރާނަން މީގެ ނިންމުމަކަށް ގެންދިއުުމަށް،" ރައީސް ނަޝީދު ވިދާޅުވިއެވެ.\nކަލަންޑަރުގައިވާ ގޮތުގައި ޝައްވާލު މަހުގެ އެއްވަނަ ދުވަހަކީ މިމަހުގެ 24ވަނަ ދުވަހުއެވެ. ނަމަވެސް ޝައްވާލު މަހުގެ އެއްވަނަ ދުވަހަކީ އެދުވަސްކަން ޔަގީން ކުރުމަށް ހުކުރު ދުވަހު ޝައްވާލު މަހުގެ ހަނދު ސާބިތު ކުރުމަށް ޖަލްސާ ބާއްވާނެއެވެ.\nPrevious ސީއެސްސީ އިން ދަނީ ސަރުކާރާއި ސިއްހީ ހިދުމަތްތެރިންނާ ޖައްސަމުން: ނިހާދު\nNext އިސްވެރިންގެ މުސާރަތައް ކުޑަކުރުމަށް މަޖިލީހުން ފާސްކޮށްފި


ދިވެހި ފުލުހުން ކުރަނީ ޕްރޮފެޝަނަލް މަސައްކަތެއް. ފުލުހުންނަށް އެމްޑީޕީއަކުން އެއްވެސް ނުފޫޒެއް ނުފޯރުވާ – އެމްޑީޕީގެ ޗެއަރޕާސަން – Maldivian Democratic Party\n30 އޮކްޓޯބަރު 2011\nދިވެހި ފުލުހުން ކުރަނީ ޕްރޮފެޝަނަލް މަސައްކަތެއް. ފުލުހުންނަށް އެމްޑީޕީއަކުން އެއްވެސް ނުފޫޒެއް ނުފޯރުވާ – އެމްޑީޕީގެ ޗެއަރޕާސަން\nދިވެހި ފުލުހުން ކުރަނީ ޕްރޮފެޝަނަލް މަސައްކަތެއް ކަމަށާއި، ފުލުހުންނަށް އެމްޑީޕީއަކުން އެއްވެސް ނުފޫޒެއް ނުފޯރުވާ ކަމަށް އެމްޑީޕީގެ ޗެއަރޕާސަން (ރީކޯ) މޫސާ މަނިކު މިއަދު ވިދާޅުވެއްޖެއެވެ.\nލަކުޑިބުރިއަކުން ޖަހާ ގދ.ތިނަދޫ ސެމީ، ޙުސައިން ޙަސަންގެ ބޯފަޅާލި ކަމުގެ ތުހުމަތުގައި ޣައްސާން މައުމޫން ހައްޔަރުކުރީ އެމްޑީޕީގެ އިސް އެކްޓިވިސްޓުން ބުނެގެން ކަމަށް ދޭހަވާ ގޮތަށް ކުރީގެ ރައީސް މައުމޫނުގެ ދޮށީ ފިރިހެން ދަރިކަލުން ފާރިޝް މައުމޫން މީޑިއާގައި ވާހަކަދައްކަވާފައިވާތީ، އެކަމަށް ރައްދުދެއްވައި އެމްޑީޕީ ވެބްސައިޓަށް މިއަދު މެންދުރުފަހު ދެއްވި ބަސްދީގަތުމެއްގައި މޫސަ ވިދާޅުވީ ޕޮލިސް އިންޓަގްރިޓީ ކޮމިޝަނަށް މައްސަލަ ހުށަހެޅުމަށް ފަހު ފާރިޝް އެދައްކަވާ ވާހަކަތަކުގައި އެއްވެސް އޮއްޓަރެއް ނެތް ކަމަށާއި، އެމްޑީޕީގެ އެކްޓިވިސްޓުންނަކީ ސަރުކާރު އޮފީސްތަކަށް ވަދެ ކަންތައްކުރާ ބައެއް ނޫން ކަމަށާއި، އެ ޕާޓީގެ އެކްޓިވިސްޓުންނަކީ މިނިވަންކަމާއި ޑިމޮކްރަސީއަށްޓަކައި، އަދި އަނިޔާވެރިކަމާއި ޚުދުމުޚްތާރު އުޞޫލުތަކާ ދެކޮޅަށް ނިކުންނަން ކެރޭ ބައެއް ކަމަށެވެ. އަދި ” 24 ގަޑިއިރު ހަމައިގައި ހުންނަ ނަމަ އެމީހަކަށް އެމްޑީޕީގެ އެކްޓިވިސްޓުން ތަމްސީލްކުރާ ގޮތް ވަރަށް ރަގަޅަށް އެނގެންޖެހޭނޭ” ކަމަށް ވެސް މޫސަ ވިދާޅުވިއެވެ..\n” ޕޮލިސް ސްޕްރިންޓެންޑެންޓް މުޙައްމަދު ޖިނާޙް އާއި އަދި އެހެން ފުލުހުންނަކީ ވެސް އެމްޑީޕީ ގަބޫލުކުރާ ގޮތުގައި ޕްރޮފެޝަނަލް މަސައްކަތްތަކެއް ކުރައްވާ ބައެއް. ފާރިޝްގެ ބައްޕަގެ ވެރިކަމުގެ ދުވަސްވަރު ހަމަ އެވިދާޅުވާ ޖިނާ، އެމްޑީޕީގެ އެކްޓިވިސްޓުންނާއި އަދި މިހާރުގެ ރައީސުލްޖުމްހޫރިއްޔާ އާ ދެކޮޅަށް ފުލުހުންގެ ފަރާތުން ވަކާލާތުކޮށްފައިވާ ކަން ފާރިޝް ހަމަބުއްދިން ވިސްނާނަމަ އިނގޭނެ.” މޫސަ ވިދާޅުވިއެވެ. ” ޖިނާ އަކީ ވެސް އަދި ފުލުހުންގެ ކޮންމެ ބޭފުޅަކީ ވެސް ކޮންމެ ސަރުކާރެއް އޮތަސް އެބޭފުޅުންގެ ޤާނޫނީ ވާޖިބު އަދާކުރުމުގައި ފަސްޖެހިވަޑައިގަންނަވާނޭ ބޭފުޅުން ނޫންކަން މައުމޫނުގެ ޢާއިލާއިން އެބަޖެހޭ ގަބޫލުކުރަން.”\nމޫސަ އިތުރަށް ވިދާޅުވީ، ” ފާރިޝް މައުމޫނުގެ ބައްޕަ ރާއްޖޭގެ ވެރިކަމުގައި ހުރެގެން ފުލުހުންނާއި ސިފައިންނަށް މަޖުބޫރުކުރުވައިގެން އެވެރިކަމުގައި ޖަލުތަކުގައި މީހުންނަށް އަނިޔާކުރުވައި، ރޯމާ ދުވާލު ގައިދީންގެ ގަޔަށް ބަޑި ޖައްސާ އެތައް ބަޔަކަށް އަނިޔާކޮށް، އެތައް ބަޔަކު މަރުވެފައިވާ ކަމާއި، އެކަން ކަމަށް އިންސާފް ހޯދިފައިނުވަނީ މައުމޫނުގެ ވެރިކަމުގެ ދުވަސްވަރު ފާރިޝް މެންގެ ޢާއިލާ ގައި ދައުލަތުގެ3ބާރު އޮތީމާކަން” ގަބޫލުކުރަން ޖެހޭނޭ ކަމަށެވެ.\nމައުމޫނުގެ ދުވަސްވަރު އަދުލު އިންސާފަށް ނުބަލާ ޙުކުމް ކުރަމުން ގެންދިޔަ ބައެއް ގާޒީން އަދިވެސް އެދާއިރާގައި ތިބުމުން ދައުލަތުގެ ހުރިހާ މުޥައްސަސާ އަކަށް ބާރުފޯރުވަން އެ ޢާއިލާއިން އަދިވެސް އުޅޭ ކަމަށާއި، އެމްޑީޕީ އަކީ ރާއްޖެ އަށް ޑިމޮކްރަސީ ގެނައި ޕާޓީ ކަމަށާއި، އެއްވެސް މުޥައްސަސާ އެއް މިނިވަން ކަމުން ނުނެއްޓި އޮވެއްޖެ ނަމަ އެ މުޥައްސަސާ އަކަށް މިނިވަންކަން ހޯދައިދިނުމަށް އެމްޑީޕީން ނިކުންނާނޭ ކަމަށް މޫސަ ވިދާޅުވިއެވެ.


SunOnline: Male' ge 37 miskithugai adhives vakin namaadhu kureveyne: Islamic Ministry\nމާލޭގެ 37 މިސްކިތުގައި އަދިވެސް ވަކިން ނަމާދު ކުރެވޭނެ: އިސްލާމިކް މިނިސްޓްރީ\nއަހުމަދު މިޒްޔާލް 01 Jun 2021, 21:08\nމާލޭގެ މިސްކިތްތަކުގެ ތެރެއިން 37 މިސްކިތުގައި މިހާރުވެސް ވަކިން ނަމާދުކުރެވޭނެ ކަމަށް އިސްލާމިކް މިނިސްޓްރީން ބުނެފި އެވެ.\nރާއްޖޭގެ ކޮވިޑް ހާލަތަށް ހުރިގޮތުން، ވައިރަސް ފެތުރުން ހުއްޓުވުމަށްޓަކައި އިސްލާމީ ފަތުވާދޭ އެންމެ މަތީ މަޖިލީހާއި ދީނީ އިލްމުވެރިންގެ ލަފަޔާއެކު މިސްކިތްތަކުގައި ޖަމާއަތުގައި ނަމާދުކުރުން މެދުކަނޑައިލީ ހުސްވި މެއި މަހުގެ 19 ވަނަ ދުވަހުގަ އެވެ.\nމިނިސްޓްރީން ބުނީ އޭގެ ފަހުންވެސް ގައިދުރުކަމެއް ނެތި މިސްކިތްތަކުގައި ޖަމާއަތް ހަދައިގެން ނަމާދުކުރާތީ، އާންމު މަސްލަހަތަށް ރިއާޔަތްކޮށް ރައްކާތެރިކަމުގެ ފިޔަވަޅެއްގެ ގޮތުން މިސްކިތްތައް ބަންދުކުރަން ނިންމި ކަމަށެވެ.\nއެހެން ނަމަވެސް ބައެއް އާންމު ފަރާތްތަކުން ހާއްސަ ހާލަތްތަކުގައި މިސްކިތްތައް ބޭނުންކުރަމުންދާތީ މާލެ ސަރަހައްދުގައި ހިމެނޭ 40 މިސްކިތުގެ ތެރެއިން 37 މިސްކިތުގައި ނަމާދު ކުރުމާއި ފާހާނާ ކުރުމާއި ވުޟޫ ކުރެވޭނެ އިންތިޒާ މިހާރުވެސް ހަމަޖައްސައިދީފައިވާ ކަމަށް މިނިސްޓްރީން ބުނެ އެވެ.\nމި ހާލަތުގައިވެސް ފަރުޟު ފަސް ނަމާދު ބަރާބަރަށް އަދާކުރުމަށާއި ސުންނަތް ނަމާދު ގިނަކޮށް، ގުރުއާން ކިޔެވުމަށާއި އިސްތިއުފާރު ކުރުމަށާއި ބަލިމަޑުކަމުން ސަލާމަތް ކޮށްދިނުން އެދި ގިނައިން ދުއާ ކުރުމަށް އިސްލާމިކް މިނިސްޓްރީން ވަނީ ނަސޭހަތްތެރިވެފަ އެވެ.\nހަމައެއާއެކު ކަމާބެހޭ ފަރާތްތަކުން ދޭ އިރުޝާދުތަކާ އެއްގޮތަށް އަމަލުކުރުމަށްވެސް މިނިސްޓްރީން ވަނީ އިލްތިމާސްކޮށްފަ އެވެ.


120 villa aa eku Emerald Resort hulhuvaifi\n120 ވިލާއާއެކު އެމެރަލްޑް ރިސޯޓު ހުޅުވައިފި\nރ.. ފަސްމެންދޫގައި ހުޅުވު އެމަރެލްޑް ރިސޯޓް-ފޮޓޯ: މޯލްޑިވްއިންސައިޑާ\nރ. އަތޮޅުގައި ތަރައްގީ ކޮށްފައިވާ މަތީ ފަންތީގެ ރިސޯޓެއް ކަމަށްވާ އެމަރެލްޑް މޯލްޑިވްސް ރިސޯޓް އެންޑް ސްޕާ ހުޅުވައިފި އެވެ.\nރ. ފަސްމެންދޫގައި ތަރައްގީކޮށްފައިވާ މި ރިސޯޓުގައި 60 ބީޗް ވިލާ އާއި 60 ވޯޓާ ވިލާ ހިމެނޭ ގޮތަށް ޖުމްލަ 120 ވިލާ ހުރެ އެވެ. މި ރިސޯޓަށް އައި ފުރަތަމަ ޓޫރިސްޓަށް ބުރާސްފަތި ދުވަހު ވަނީ މަރުހަބާ ކިޔާފަ އެވެ.\nހިތްގައިމުކޮށް ފަރުމާކޮށްފައިވާ މި ފުރިހަމަ ރިސޯޓުގައި އެކި ފަންތީގެ ވިލާތައް ހުރެ އެވެ. މި ވިލާތަކުގައި ޖަކޫޒީ ހުންނަ ހާއްސަ ވިލާތަކާއި ޕޫލް ވިލާތައް އަދި ސުޕީރިއާ ވިލާތަކުގެ އިތުރުން ޕްރެޒިޑެންޝިއަލް ވިލާތައް ވެސް ހިމެނެ އެވެ.\nއެމަރަލްޑް ރިސޯޓު ފަރުމާކޮށްފައިވަނީ ތަފާތު ހަތަރު ރެސްޓޯރެންޓާއެކުގަ އެވެ. މި ރެސްޓޯރެންޓުތަކުގެ ތެރޭގައި ޕީއްޒާ އާއި ޕާސްތާއަށް ހާއްސަ ރެސްޓޯރެންޓެއް އިތުރުން މަސް ފިހެހެދުމަށް ހާއްސަކޮށް ގްރިލް ރެސްޓޯރެންޓެއްވެސް ހިމެނެ އެވެ. އަދި މިތަނުގައި ޓެނިހާއި ފުޓްބޯޅަ ފަދަ ކުޅިވަރުތައް ކުޅެވޭނެ ކޯޓުތަކުގެ އިތުރުން މޫދު ކުޅިވަރުތަކަށް ހާއްސަ ސެންޓަރެއްވެސް ހުރެ އެވެ.\nރާއްޖޭގައި މިހާރު 140 އަށްވުރެ ގިނަ ރިސޯޓު ހިންގަ އެވެ. އަދި 140 ތަނެއްގައި ޓޫރިޒަމް ޕްރޮޕަޓީސް ތަރައްގީ ކުރަމުން ގެންދެ އެވެ. އަދި މި އަހަރުގެ ފުރަތަމަ ކުއާޓަރުގައި 12 ރިސޯޓެއް ވަނީ ހުޅުވާފަ އެވެ.\nކަގި މޯލްޑިވްސް ރިސޯޓް ޖުލައި މަހު ހުޅުވަނީ


Hadhuge muaasalaathee viuga Nokia ah | Mihaaru\nލައިފްސްޓައިލް / ހަނދު\nހަނދުގައި މުއާސަލާތީ ވިއުގަ ގާއިމުކުރުމުގެ މަޝްރޫއު ނޮކިއާ އަށް\nނާސާ އިން ނޮކިއާ ލެބްސްއާ މަޝްރޫއު ހަވާލުކުރީ 14.1 މިލިއަން ޑޮލަރަށް\nހަނދުގައި މުއާސަލާތީ ހިދުމަތް ލިބޭނެ ގޮތް ހެދުމަށް ކުރިއަށް ގެންދަން ނިންމާފައިވާ މަޝްރޫއު، 4ޖީ ނެޓްވޯކް ލިބޭ ގޮތަށް ކުރިއަށް ގެންދަން އެމެރިކާގެ ޖައްވީ އިދާރާ ނާސާ އިން ފިންލެންޑްގެ މުއާސަލާތީ ކުންފުނި ނޮކިއާއާ ހަވާލުކޮށްފި އެވެ.\nހަނދުގައި ގާއިމުކުރާ ފުރަތަމަ ސެލިއުލާ ވަޔަލެސް ނެޓްވޯކް ނޮކިއާ ބެލް ލެބްސްއާ ހަވާލުކުރީ 14.1 މިލިއަން ޑޮލަރަށެވެ. މި މަޝްރޫއުގެ ދަށުން 4ޖީ ނެޓްވޯކް ގާއިމުކުރުމަށް ފަހު، އެ ނެޓްވޯކް 5ޖީ އަށް އަޕްގްރޭޑް ވެސް ކުރާނެ އެވެ. ނާސާ އިން މިފަދަ މަޝްރޫއެއް ކުރިއަށް ގެންދަން ނިންމައި ނޮކިއާ އެކު އެއްބަސްވުން ހަދާފައި ވަނީ 2024 ގައި ހަނދަށް އަލުން ދާން "އާޓެމިސް" ގެ ނަމުގައި ބޮޑު ޕްރޮގްރާމެއް ވެސް ފަށާފައި ވަނިކޮށެވެ. މިކަމުގައި އެމެރިކާއާ އެކު މިހާރު އަށް ގައުމަކުން ބައިވެރިވެ އެވެ.\nމީގެ އިތުރުން ނާސާއާ ގުޅިގެން މަހުޖަނު އީލޮން މަސްކްގެ ސްޕޭސް އެކްސް އިން ވަނީ ޓޫރިސްޓުންގެ ގޮތުގައި ހަނދަށް މީހުން އުފުލަން ވެސް ނިންމައިފަ އެވެ.\nނާސާ އިން ބުނީ ނޮކިއާ އިން ހަނދުގައި ގާއިމުކުރާ މުވާސަލާތީ ވިއުގައާ އެކު ހަނދާ ގުޅުން ހުރި މިޝަންތަކަށް ބޮޑެތި ކުއެރުންތަކާއި ފަސޭހަތައް ލިބި، އެސްޓްރޮނޯޓުންގެ މެދުގައި ކުރެވޭ މުއާމަލާތްތަކަށް ވެސް ވަރަށް ބޮޑަށް ފަސޭހަވެގެން ދާނެ ކަމަށެވެ.\nއެގޮތުން މިޝަންތަކުގައި ބޭނުންކުރާ އުޅަނދުފަހަރު ކޮންޓްރޯލްކޮށް އެ އެއްޗިއްސާ ބެހޭ ޑޭޓާތައް އެއްކޮށް ރިއަލް-ޓައިމް ނެވިގޭޝަނާ އެކު ހަނދުގެ މަންޒަރުތައް އެޗްޑީ ކޮލިޓީގައި ބިމަށް ފޯރުވައިދޭނެ އެވެ.\nމިކަމާ ބެހޭ ގޮތުން ބެލް ލެބްސް އިން ބުނީ ހަނދުގައި ގާއިމުކުރާ މުއާސަލާތީ ވިއުގަ އަކީ އާދައިގެ ކުޑަ މަސައްކަތަކަށް ނުވާނެ ކަމަށެވެ.\n"އަދި މި ޕްރޮޖެކްޓްގެ ނަތީޖާ ގުޅިފައި އޮތީ ކުރިމަގުގައި ކުރިއަށް ގެންދާނެ މިފަދަ މަސައްކަތްތަކާ،" އެ ކުންފުނިން ބުންޏެވެ. "މިއީ ހަގީގަތުގައި މުއާސަލަތީ ވިއުގަ ގާއިމުކުރުން މުޅިން އެހެން އުސްމިނަކަށް ގެންދިއުމުގެ ފެށުން."\nނާސާގެ ސްޕޭސް ޓެކްނޮލޮޖީގެ އެސޯސިއޭޓް އެޑްމިނިސްޓްރޭޓަރު ޖިމް ރޮއިޓާ ވިދާޅުވި ގޮތުގައި ނޮކިއާ ގުޅިގެން ޓެކްނޮލޮޖީގެ ދާއިރާ އިން މުޅިން އާ މަސައްކަތެއް ފެށުމަކީ ވަރަށް ބޮޑު އުފަލެކެވެ.\nނޮކިއާއާ އެކު ނާސާ އިން ހެދި އެއްބަސްވުމަކީ އެތަނުން "ޓިޕިން ޕޮއިންޓް" ގެ ނަމުގައި ކުރިއަށް ގެންދަން ނިންމާފައިވާ 370 މިލިއަން ޑޮލަރު ގްރާންޓް ޕްރޮގްރާމް ބައެކެވެ.\nއިންޓަނެޓް ނާސާ ޓެލެކޮމިއުނިކޭޝަން ނޮކިއާ ހަނދު


Bale ah2goal aai ratheh, Real ah point eh | Mihaaru\n02 ސެޕްޓެމްބަރ 2019 - 09:207comments\nބޭލް އަކީ މިދިޔަ ވިއްސަކަށް އަހަރު ތެރޭގައި ރެއާލް މެޗެއްގައި ދެ ގޯލު ޖެހުމަށް ފަހު ރަތް ކާޑެއް ދެއްކި ދެ ވަނަ ކުޅުންތެރިޔާ އެވެ. އެންމެ ފަހުން އެ ގޮތަށް ދަނޑުން ފައިބަންޖެހުނު ރެއާލްގެ ކުޅުންތެރިޔަކީ ކްރިސްޓިއާނޯ ރޮނާލްޑޯ އެވެ.\nކުޅުނު ތިން މެޗުން ލިބުނު ފަސް ޕޮއިންޓާ އެކު ރެއާލް އޮތީ ލީގުގެ ފަސް ވަަނައިގަ އެވެ.\nމި ފަހަރުގެ ޓްރާންސްފާ މާކެޓްގައި ރެއާލް ދޫކޮށްލާނެ ކަމަށް ބެލެވުނު ބޭލް އެ ޓީމުގައި މަޑުކުރުވިއިރު، ރޭގެ މެޗުގައި އޭނާ ޖެހި ގޯލަކީ ލީގުގައި 169 ދުވަހަށް ފަހު ކާމިޔާބުކުރި ފުރަތަމަ ގޯލެވެ. ބޭލް އަށް ރަތް ކާޑު ދެއްކީ އިތުރު ވަގުތުގައި ގާތްގާތުގައި ކުރި ދެ ފައުލަކާ ގުޅިގެންނެވެ.\nރޭގެ މެޗަށް ފަހު ރެއާލުގެ ކޯޗު ޒިނެދިން ޒިދާން ބުނީ ރަތް ކާޑު ދެއްކި ނަމަވެސް ބޭލްގެ ކުޅުމާ މެދު ހިތްހަމަޖެހޭ ސަބަބުތައް ގިނަ ކަމަށެވެ.\n"އޭނަގެ ގޯލުތައް ވަރަށް މުހިއްމު މި ޓީމަށް. ދެން ހުރި ކަންތައްތަކާ ވިސްނަންވީ ފަހުން. މި ވަގުތު ބޭލްއާ އެކު އިތުރު ޓްރެއިނިންތަކެއް ދެން ހެދޭކަށް ނެތް. އެއީ ގައުމީ ޓީމާ އެކު އޭނާ ވެސް ދާނެ މެޗުތައް ކުޅެން،" ޒިދާން ބުންޏެވެ.\nވިޔަރެއާލް ދަނޑުގައި ރޭ ކުޅުނު މެޗުގެ 12 ވަނަ މިނިޓްގައި އެ ޓީމަށް ލީޑުނަގައިދިނީ ޖެރާޑް މޮރޭނޯ އެވެ. ރެއާލުން ފުރަތަމަ ފަހަރަށް އެއްވަރުކުރި ގޯލު ބޭލް ކާމިޔާބުކުރީ މެޗުގެ ފުރަތަމަ ހާފުގެ އިތުރު ވަގުތުގަ އެވެ. އޭނާ މި ލަނޑު ޖެހީ ޑެނީ ކާވަހާލް ދިން ބޯޅައަކުންނެވެ.\nމެޗުގައި ވިޔަރެއާލުން ދެ ވަނަ ފަހަރަށް ލީޑުނެގީ މެޗުގެ 74 ވަނަ މިނިޓްގައި މޮއީ ގޯމޭޒް ޖެހި ގޯލުންނެވެ. ބޭލް ދެ ވަނަ ފަހަރަށް ރެއާލަށް އެއްވަރުކޮށްދިނީ މެޗުގެ ފުރިހަމަ ވަގުތު ހަމަވާން ހަތަރު މިނިޓަށް ވެފައި ހުއްޓަ އެވެ.\nފަހަތުން އަރައި 3-2 އިން އެއިބާ ބަލިކޮށް އެތުލެޓިކޯ މެޑްރިޑުން ވެސް ވަނީ އެ ޓީމުގެ ރެކޯޑް ދަމަހައްޓައިފަ އެވެ. ސްޕެނިޝް ލީގުގައި މި ފަހަރު މިހާތަނަށް ކުޅުނު ތިން މެޗުން ވެސް މޮޅުވެފައި އޮތް ހަމައެކަނި ޓީމަކީ އެތުލެޓިކޯ އެވެ. އެތުލެޓިކޯ އެއް ވަނައިގައި އޮތީ ނުވަ ޕޮއިންޓް ހޯދައިގެންނެވެ.\nއިތުރު ލިޔުންތައް ސްޕެނިޝް ލީގް ރިއަލް މެޑްރިޑް ގެރެތު ބޭލް


Dhekunu Asia ge enme uss tower Srilanka gai hulhuvaifi\nެދެކުނު އޭޝިޔާގެ އެންމެ އުސް ޓަވަރު ސްރީލަންކާގައި ހުޅުވައިފި\nދެކުނު އޭޝިޔާގެ އެންމެ އުސް ޓަވަރު ރޭ ސްރީލަންކާގައި ހުޅުވައިފިއެވެ.\nއެގައުމުގެ ވެރިރަށް ކޮޅުނބުގައި ލޮޓަސް ޓަވަރގެ ނަމުގައި ހުޅުވި މި އިމާރާތް ހުޅުއްވާދެއްވާާފައިވަނީ އެގައުމުގެ ރައީސް މައިތިރިޕާލާ ސިރިސޭނާއެވެ.\n350މީޓަރު އުސް މި ޓަވަރއަކީ ބެލްޓް އެންޑް ރޯޑް އިނީޝިއޭޓިވްގެ ދަށުން ޗައިނާގެ އެގްޒިމް ބޭންކްގެ ލޯން އެހީގެ ދަށުން ގާއިމްކޮށްފައިވާ ޓަވަރެކެވެ. މި ޓަވަރު އެޅުމަށް ގާތްގަނޑަކަށް 104.3މިލިޔަން ޑޮލަރު ވަނީ ޚަރަދުކޮށްފައެވެ.\nމި ޓަވަރަކީ ޓީީވީ އަދި ރޭޑިޔޯގެ ވަސީލަތްތަކުގެ ޓްރާންސްމިޝަން ސިގްނަލް ވަރުގަދަކުރުމަށް އެހީތެރިވެދޭނެ ވަސީލަތްތަކާއި އެކު ގާއިމްކޮށްފައިވާ ތަނެކެވެ. މީގެ އިތުރުން މިތަނުގައި މުވާސަލާތީ ޚިދުމަތްތަކާއި ބެހޭ ދާރުލްއާސާރަކާއި، ރެސްޓޯރެންޓަކާއި، ހޮޓަލަކާއި، ކޮންފަރެންސް ހޯލަކާއި، ވިޔަފާރިކުރާ ތަނަކާއި، އޮބްޒަވޭޝަން ޑެކެއްވެސް ހިމަނާފައިވެއެވެ.\nމިތަން ހުޅުވުމަށް ބޭއްވި ރަސްމިއްޔާތުގައި ރައީސް ސިިރިސޭނާ ވިދާޅުވީ މިތަން ހެދުމަށް ހަރަދުކޮށްފައިވާ ފައިސާ އަނބުރާ ދައްކާ ޚަލާސްކުރުމަށް ކުރިއަށް އޮތް ދިހައަހަރު ވަންދެން ދެ ބިލިޔަން ރުޕީސް ދައްކަންޖެހޭ ކަމަށެވެ. އަދި މިޓަވަރު ހުޅުވާފައިވަނީ މަސައްކަތް ފުރިހަމައަށް ނުނިންމާ ކަމަށާއި، އެ މަސައްކަތް އެއްކޮށް ނިންމުމަށް ތިން ބިިލިޔަން ރުޕީސް ބޭނުންވާނެ ކަމަށެވެ.\nމި ޓަވަރ އާންމުންނަށް ހުޅުވާލާނީ ހަފްތާއެއް ފަހުންނެވެ. މިތަނުގެ ސަބަބުން ސްރީލަންކާގެ މުވާސަލާތީ ޚިދުމަތް ދޭ ފަރާތްތަކަށް ބޮޑެތި ފަސޭހަތަކެއްވެ، އެގައުމުގެ ފަތުރުވެރިކަމުގެ ސިނާއަތަށް އާމްދަނީ އިތުރުވާނެކަމަށް ވަނީ ލަފާކޮށްފައެވެ.


Hun balaa kemeraa dhiraagu in thaaarafukohfi – Iru\nހުން ބަލާ ކެމެރާ ދިރާގުން ތައާރަފުކޮށްފި\nއާޓިފިޝަލް އިންޓެލިޖެންސް ބޭނުން ކޮށްގެން މީހުންގެ ހުން ބަލައިލެވޭ ގޮތަށް ތައްޔާރުކޮށްފައިވާ ތާމަލް މާސް ސްކްރީނިން ސޮލިއުޝަން، “އާލީ ވާނިން އެލާޓް އެންޑް ރެސްޕޮންސް (އީވާރު)” ދިރާގުން ރާއްޖެ އަށް ތައާރަފުކޮށްފި އެވެ.\nދިރާގުން ބުނީ ކޮވިޑް-19ގެ ސަބަބުން ވިޔަފާރިތަކާއި ސިއްހީ ދާއިރާ އަށް ގޮންޖެހުންތަކާ ކުރިމަތިވެފައި ވާއިރު ކަސްޓަމަރުންނަށާއި މުވައްޒަފުންގެ ސަލާމަތާއި ރައްކާތެރިކަން ދެމެހެއްޓުމަށް އީވާރު އަކީ ރަނގަޅު ހައްލަކަށް ވާނެ ކަމަށެވެ.\nދިރާގުން ބުނީ މީގެ ދެ ސޮލިއުޝަނެއް މިހާރު ލިބެން ހުންނާނެ ކަމަށާއި އެއީ “އީވާރު ކްރައުޑް” އާއި “އީވާރު ކޮމްޕެކްޓް” ކަމަށެވެ.\nއީވާރު ކްރައުޑުން އެއްފަހަރާ 10-15 މީހުންގެ ހުން ބެލޭނެ އެވެ. އަދި އީވާރު ކޮމްޕެކްޓް މެދުވެރިކޮށް ވަކި ވަކިން މީހުންގެ ހުން ބެލޭނެ އެވެ. މި ޓެކްނޮލޮޖީ ދިރާގުން ރާއްޖެ އަށް ތައާރަފުކުރީ ޓެލެކޮމް މެލޭޝިއާއާ ގުޅިގެންނެވެ. މި ކެމެރާތައް މިހާރު ވަނީ ދިރާގުގެ ހެޑް އޮފީހުގައި ވެސް ހަރުކޮށްފަ އެވެ.\nރޯދަމަހު ބީއެމްއެލްގެ ޚިދުމަތްދޭނެ ގަޑިތައް އާއްމުކޮށްފި\nހުން ހުރި މީހަކު އިމާރާތަށް ވަނުމާ އެކު މި ސިސްޓަމް މެދުވެރިކޮށް ވަގުތުން އެލާޓް ފޮނުވާލަދޭނެ އެވެ. އަދި މޯބައިލް ފޯނުތަކަށް ނޮޓިފިކޭޝަން ވެސް ފޮނުވައިދޭނެ އެވެ. މީގެ އިތުރުން، މި ޑޭޓާތައް ތިން މަހުގެ ނިޔަލަށް ކްލައުޑް ސިސްޓަމެއްގައި ރައްކާކުރާނެ އެވެ. އެހެންވެ ކޮންޓެކްޓް ޓްރޭސިން އަށް ވެސް މި ސޮލިއުޝަން އެހީވެދެ އެވެ.\nދިރާގު ޗީފް މާކެޓިން އޮފިސަރު މަހުމޫދް ދަސަރު ވިދާޅުވި ގޮތުގައި މި ވަގުތު ހުރިހާ ކުންފުނިތައް ވެސް މަސައްކަތްކުރަނީ އެއް އަޒުމެއްގައި ކަސްޓަމަރުންނާއި މުވައްޒަފުން އަދި މުޅި މުޖުތަމައުގެ ސިއްހަތާއި ރައްކާތެރިކަން އިސްކުރުމަށް ކަމަށެވެ. އެހެންވެ، ޓެކެލިކޮމް މެލޭޝިއާއާ ގުޅިގެން އީވާރު ރާއްޖެ އަށް ތައާރަފުކުރުމަކީ ކުންފުންޏަށް ލިބުނު އުފަލެއް ކަމަށް އޭނާ ވިދާޅުވި އެވެ.


ލޯބިވާކަން ލަވައަކުން ބުނެލާ!\nލަވައިގެ ލިރިކްސް ހަދާފައިވަނީ އަލީ ވަހީދު\nލަވަ ރިލީޒް ކުރުމަށް ހަމަޖެހިފައިވަނީ މިމަހުގެ 20 ގައި\n15 ފެބްރުއަރީ 2017 | ބުދަ 14:15\nއިބްރަހިމް އަލީ އަދި ޝިޔާޒާ މުހައްމަަދު\nލަވައަކުން ލޯބިވާކަން ބުނެލުމަށް ރީތި ލޯބީގެ ލަވައެއް މި މަހުގެ 20ވަނަ ދުވަހު ރިލީޒް ކުރުމަށް ހަމަޖައްސައިފިއެވެ.\n" ލޯބިކަން" މި ނަމުގައި ހުސައިން މުނައްވަރު ޑައިރެކްޓް ކޮށްފައިވާ މި ލަވައިގައި ފެނިގެން ދާނީ މަޝްހޫރު ލަވަ ކިއުންތެރިޔާ އިބްރާހިމް އަލީ ( ކުޑައިއްބެ) އާއި މި ދާއިރާއަށް މުޅިން އަލަށް ތައާރަފްވަ އަންހެން ފަންނާނެއް ކަމަށްވާ ޝިޔާޒާ މުހައްމދު އެވެ.\nކޮންމެ މީހެއްގެ ހަޔާތުގައި ވެސް ފާހަގަ ކޮށްލެވޭ ލޯބީގެ ޚާއްސަ ދުވަހެއް ވާނެ ކަމަށާއި އެހެން ކަމުން "ލޯބިކަން" މި ލަވަ ހާއްސަކޮށްލަނީ ލޯބިވާކަން ލަވައެއް މެދުވެރިކޮށް ބައިވެރިޔާއަށް އެންގުމަށް ކަމަށް ހުސައިން މުނައްވަރު ބުންޏެވެ.\nލޯބީގެ މި ރީތި ލަވައިގެ ލިރިކްސް ހަދާފައިވަނީ އަލީ ވަހީދު އެވެ.\nމިމަހުގެ 20 ވަނަ ދުވަހު ޔޫޓިއުބް މެދުވެރިކޮށް މި ލަވަ ރިލީޒް ކުރަން ހަމަޖެހިފައިވާއިރު މިލަވައިގެ ލޯބިކަން ވަރަށް ގިނަ ބަޔަކަށް އެނގިގެންދާނެ ކަމަށް އުއްމީދު ކުރާ ކަމަށް ހުސައިން މުނައްވަރު ބުންޏެވެ. މީގެ އަހަރުތަކެއް ކުރިން އިއްބެ ވަނީ "އެދެމޭ ކަލާޔާ" އިން ވެސް ގިނަ ބައެއްގެ ހިތް ފަތަހަކޮށްފައެވެ.


SunOnline: MS short movie challenge ge ehvana ah 'ihthiyaaru'\nއެމްއެސް ޝޯޓް މޫވީ ޗެލެންޖުގެ އެއްވަނައަށް "އިޚްތިޔާރު"\nފާޠިމަތު ނަޒީފާ އަޙްމަދު 12 Jun 2022, 11:47\n"އެމްއެސް ޝޯޓް މޫވީ ޗެލެންޖު"ގެ9ފިލްމުގެ ފޯސްޓަރެއް -- ފޮޓޯ/ މީޑިޔާނެޓް\nމީޑިއާނެޓުން ބޭއްވި "އެމްއެސް ޝޯޓް މޫވީ ޗެލެންޖް"ގެ އެއްވަނައަށް "އިޚްތިޔާރު" ކުރު ފިލްމު ހޮވިއްޖެއެވެ.\nއެމްއެސް ޝޯޓް މޫވީ ޗެލެންޖްގެ ނަތީޖާ ފާޅުކޮށް ވަނަތައް ހާސިލްކުރި ފަރާތްތަކަށް ފައިސާގެ އިނާމު ހަވާލުކުރުން އޮތީ އިއްޔެ ޗަމްޕާ ސެންޓްރަލް ހޮޓަލުގައެވެ.\nއެ ޗެލެންޖުގެ ދެވަނަ ލިބިފައި ވަނީ ފިލްމު "ހިމިތި"އަށެވެ. އަދި ތިންވަނަ ލިބުނީ "ދަ ލެޓާ"އަށެވެ.\nފިލްމު އުފެއްދުމުގެ މަސައްކަތްކުރުމަށް ބޭނުންވާ ޒުވާން ފަންނާނުން ފިލްމީ ދާއިރާއަށް ނެރެ ބާރުވެެރިކުރުމަށް މީޑިއާނެޓުން ބޭއްވި އެ މުބާރާތުން އެއްވަނައަށް ދިޔަ ފިލްމަށް އެއްލައްކަ ރުފިޔާ، ދެވަނައަށް ދިޔަ ފިލްމަށް 50،000 ރުފިޔާ އަދި ތިންވަނައަށް ދިޔަ ފިލްމަށް 30،000 ރުފިޔާ މީޑިއާނެޓުން ދީފައިވެއެވެ.\nއެ ވަނަތައް ހާސިލްކުރި ފަރާތްތަކަށް ފައިސާގެ ޗެކް ހަވާލުކޮށްދެއްވީ މީޑިއާނެޓްގެ ހެޑް އޮފް މާކެޓިން ޒިހުނީ ރަޝީދެވެ.\n''އެމްއެސް ޝޯޓް މޫވީ ޗެލެންޖް''ގައި ނުވަ ފިލްމު ބައިވެރިކޮށްފައިވެއެވެ. އެ ފިލްމުތަކަކީ:-\n"އިޚްތިޔާރު" - ލޯރ\n"ހިމިތި" - އިސްމާޢީލް އާސިފް\n"ދަ ލެޓާ" - އަލީ ޝާމިން\n"ހަށި" - މުޙައްމަދު ޝަނޫން\n"ނަޒަރު" - ލައިޓްސް އައުޓް\n"މޫވީ ނައިޓް" - މިފްޒާ ޙަސަން\n"ޙައްޤު ނިޔާ" - ރީޝާ ޝަރީފް\n"ބްލޫސް" - ޝިއްމަ\n"ގާޑަން ތެރޭ އުދުހިލާ" - ސްލޯ ޓޭޕް\nސާޅީސް މިނެޓަށް ވުރެ ދިގުނުވާ ގޮތަށް، ސިޔާސީ ނުވަތަ ދީނާ ދެކޮޅު މަންޒަރާއި އަޑު ނުހުންނަ ގޮތަށް، ތައްޔާރު ކޮށްފައިވާ އެ ފިލްމުތަކަށް އިންސާފުކޮށްފައި ވަނީ ފަނޑިޔާރުންނާއި ބެލުންތެރިންގެ އެންމެ މަގުބޫލުކަން ލިބުނު އުފެއްދުންތަކަށް ބަލައިގެންނެވެ.\nމީޑިއާނެޓުން ބުނީ އެ ކުންފުންޏަކީ އަބަދުވެސް ޒުވާން ހުނަރުވެރިންނަށް ފުރުސަތު ދޭ ކުންފުންޏެއް ކަމަށެވެ. އަދި، އެ ކުންފުނީގެ އަމާޒަކީ މީޑިއާނެޓުގެ ޕްލެޓްފޯމް މެދުވެރިކޮށް ދިވެހި އަމިއްލަ އުފެއްދުންތައް ބެލުންތެރިންނަށް ގެނެސްދިނުން ކަމަށް ވެސް އެ ކުންފުނިން ބުނެއެވެ.\nޓްރީ ޓޮޕްގައި ނަފްސާނީ ބަލިތަކަށް ހާއްސަ ޑިޕާޓްމެންޓެއް\nޓްރީޓޮޕްގެ ނާސިން ސްކޮލާޝިޕްތަކަށް ފުރުސަތު ހުޅުވާލައިފި


Aa hoadhunthakeh hoadhumah Nasa in iras kairivanee! - vNews.mv\nއާ ހޯދުންތަކެއް ހޯދުމަށް ނާސާއިން އިރާ ކައިރިވަނީ!\nމަރްޔަމް ޝަނީޒާ 18 August 2018, 07:14\nމީގެ ކުރިން ދުވަހަކުވެސް އެއްވެސް ޖައްވީ އުޅަނދަކުން އިރާއި ގާތް ނުވާ މިންވަރަށް އިރާއި ކައިރިވުމަށާއި ފޮރުވިފައިވާ އިރުގެ ހަގީގަތްތަށް ދެނެގަތުމަށް ނާސާއިން މަސައްކަތް ފަށައިފިއެވެ.\nނާސާގެ ޖައްވީ އުޅަނދު 'ޕާކާ ސޯލާރ' އިރާ ކައިރިއަށް ފޮނުވާލުމުގެ އާ މިޝަން ނާސާއިން ފެށި މި މަހުގެ ކުރީ ކޮޅު އެވެ. އެގޮތުން 'ޕާކާ ސޯލާރ' ދަތުރު ފަށާފައިވަނީ މީގެ ކުރިން އެއްވެސް ސްޕޭސް އެޖެންސީއެއް ނުވަތަ ޖައްވީ އުޅަނދަކުން ދަތުރު ކުރަން ވިސްނާފައި އޮތް ކަމަކަށްވެސް ނޫނެވެ.\nމުޅިން އަލަށް އިރާއި ކައިރިވެވޭތޯ ބެލުމަށް މި ފޮނުވާ ނާސާގެ ޖައްވީ އުޅަނދު ގެ ސަބަބުން އިންސާނުންނަށް ހަކަތަ ފޯރުވައިދޭ އިރާއި ގުޅޭ ގޮތުން ފޮރުވިފައިވާ އެތަކެއް ހަގީގަތަކެއް ހޯދޭނެ ކަމަށް ސައިންޓިސްޓުން ގަބޫލު ކުރެއެވެ.\nމީގެ ކުރިން އެއްވެސް ބަޔަކުން ކުރަން މަސައްކަތްވެސް ކޮށްފައިނުވާ ފަދަ އާދަޔާއި ހިލާފު މިޝަން އެއް ނާސާއި ފަށާފައިވާއިރު މި ޕްރޮޖެކްޓްގައި ހިމެނިވަޑައިގަންނަވާ އެޕްލައިޑް ފިޒިކްސް ލެބޯޓްރީގެ ސައިންޓިސްޓް، ނިކީ ފޮކްސް ވިދާޅުވީ "މިދަނީ މީގެ ކުރިން އެއްވެސް ޖައްވީ އުޅަނދެއް ގޮސްފައިވާ ތަނަކަށް ނޫން، އަދި ދާން ހިތުލީވެސް ތަނަކަށް ނޫން ތަރިތަކުގެ ކޮރޯނާގެ ތެރެއިން، އިރާއި ގުޅޭ ކަންކަން މި އޮންނަނީ ސިއްރުވެފައި، ޕާކާ ސޯލާރ އިން މި ސިއްރުތައް ހާމަކޮށްދީ އެތަކެއް ސުވާލުތަކެއްގެ ޖަވާބު ހޯދަން ފަށާނެ" ކަމަށެވެ.\nއެޕްލައިޑް ފިޒިކްސް ލެބޯޓްރީގެ އިންސްޓްރްމެންޓަލް ސައިންޓިސްޓް، ރާލްފް މެކްނަޓް ވިދާޅުވީ ޖައްވަށް ދަތުރު ކުރުމަކީ އުނދަގޫ ކަމެއް ކަމަށެވެ. އެހެންނަމަވެސް އިރުގެ ވަށައިގެ މި އެނބުރޭ ދުނިޔެއަށް ވާގޮތް ބަލާ، އެކަންކަމުން އިންސާނުންނަށް ކުރާ އަސަރުތަށް ދެނެގަތުމަށް ބޭނުންވާ ނަމަ މި ފަދަ ދަތުރުތައް ކާމިޔާބުވޭތޯ ގަދަ އަޅާ މަސައްކަތް ކުރަން ޖެހޭ ކަމަށެވެ.\nނާސާގެ 'ޕާކަރ ސޯލާ' އިން އިރުގެ ރީޖަންގައި މިހާތަނަށް ހޯދިފައިނުވާ ހަތަރުކަމެއް ހޯދަން މަސައްކަތް ކުރާނެއެވެ. އެގޮތުން މެގްނެޓިކް ފީލްޑްތަކާއި، ޕްލަސްމާ އާއި އެނާޖެޓިކް ޕާޓިކަލްސް އާއި އިރުގެ ކޮރޯނާގެ ނޭޗަރ އާއި ސޯލާ ވިންޑް ހުރި މިންވަރު ދެނެގަތުމަށް އެ އުޅަނދުން މަސައްކަތް ކުރާނެއެވެ.\nއިރުގެ ސާފަސްގެ ފިނި ހޫނު މިނަކީ 5،600 ޑިގްރީ ސެލްސިއަސް ނަމަވެސް ކޮރޯނާ (އިރުގެ ވަށައިގެންވާ ގޭސް ފަށަލައެއް) ތެރޭގައި އެތައް މިލިއަން ޑިގްރީއެއް ހޫނުވާނެއެވެ.\nއިރަށްވުރެ އިރުގެ ވަށައިގެންވާ ކޮރޯނާގެ ހޫނުމިން އެތައް މިލިއަން ޑިގްރީ އަކަށް ހޫނު ގަދައިރު އެކަމާއި ގުޅޭ ހަގީގަތްތަކާއި އުފެދިފައިވާ ސުވާލުތަކަށް ޕާކާރ ސޯލާއިން ޖަވާބު ހޯދާނެ ކަމަށް ސައިންވެރިން ގަބޫލުކުރެއެވެ.\n"މިއީ މީހަކު ހޫނުގަދަ އަލިފާން ގަނޑެއްކައިރީގައި ހުރެފައި ދުރަށް ދާ ތަނުން ކުއްލިއަކަށް ހޫނުވުން ކަހަލަ ކަމެއް" ފޮކްސް ވިދާޅުވިއެވެ.\nމެކްނަޓް ވިދާޅުވީ އެއްވެސް ތަރިއަކާއި މިހާ ގާތްވުމަކީ ފަސޭހަ ކަމެއް ނޫން، ނާސާގެ މި އުނދަގޫ މިޝަންގައި ފޮނުވާ ޖައްވީ އުޅަނދު ބަހައްޓަން ޖެހޭނީ ހުރިހާ ވަގުތެއްގައިވެސް ތާމަލް ޝީލްޑެއްގެ ފަހަތުގައި ކަމަށެވެ. 'ކާބަން ފޯމް' އާއި 'ކާބަން ކޮމްޕޮސިޓް' ބޭނުންކޮށްގެން އުފައްދާފައިވާ މި ތާމަލް ޝީލްޑްގެ ބޯމިނުގައި ގާތްގަނޑަކަށް 4.5 އިންޗި ހުންނާނެ ކަމަށާއި، ވަށަމިނުގައި އަށް ފޫޓު ހުންނާނެ ކަމަށްވެސް އޭނާ ވިދާޅުއެވެ.\nމި ޝީލްޑަށްވެސް ހިފަހައްޓާލެވޭނީ އެންމެ ގަދަވެގެން 1،300 ޑިގްރީ ސެލްސިއަސްގެ ހޫނު މިނުގައެވެ. އެއީ ދުނިޔޭގައި ދަނގަޑު ވިރޭހާ ގަދަ ހޫނު މިނެކެވެ. ޕާކާރ ސޯލާ އުފެއްދި އިރު މި އުޅަނދަށް މާ ގިނަ ވަގުތަކަށް އިރާއި މާ ގާތުގައި މާ ގިނަ ވަގުތަކުގެ ހިފަހައްޓައެއް ނުލެވޭނެ އެވެ. ނުވަތަ އިރާއި އެހާ ކައިރީގައި އެހާ ގިނަ ވަގުތު ވަންދެން މަޑެއް ނުކުރެވޭނެ އެވެ.\nއޭގެ ބަދަލުގައި މާކިއުރީ އާއި އިރާއި ދޭތެރޭގައި ކުރިޔަށް އޮތް ހަތް އަހަރު ދުވަހު ހޯދާ ހޯދުންތަކެއް ހޯދުމަށް ޕާކާއިން ބޭނުން ކުރާނީ ވީނަސް ޕްލެނެޓެވެ. ސޯލާ ސާފަސް އާއި 3.8 މޭލަށް ޕާކާއިން ދަތުރު ކުރާނެއެވެ. މިއީ އެހެން އެއްވެސް ޖައްވީ އުޅަނދެއް އިރާއި ގާތްވެފައިވާ މިންވަރަށްވުރެ ކައިރިއެވެ.\nއިރުގެ ގްރެވިޓީގެ ވަރަށް އެތެރޭގައި އެންމެ ހަލުވިކޮށް ދަތުރު ކުރާ ޖައްވީ އުޅަނދަށް ޕާކާ ވާނެ ކަމަށާއި، އެއީ ގަޑިއިރަކު 430،000 މޭލުގެ ބާރުމިނެއް ކަމަށް ސައިންސްވެރިން ބުނެއެވެ. މި ބާރުމިނުގައި ގޮސް އެންމެ ކައިރިން އެޕްރޯޗް ކުރާ ސަރަހަދަށް އެ އުޅަނދަށް ދެވޭނެ ކަމަށް ލަފާކުރެވެނީ 2024 ގައެވެ.\nއަދި މި އުޅަނދަކީ ދިރިހުރި އިންސާނެގެ ނަމުން ނަން ދެވިފައިވާ ފުރަތަމަ އުޅަނދެވެ.އެއީ އިޔުގީން ޕާކާ އެވެ. އޭނާ އަކީ 1958 ވަނަ އަހަރު ސޯލާ ވިންޑް ހުރިކަމަށް ލަފާކުރި ސައިންސިސްޓެވެ. އެއީ އޭގެ ތިން އަހަރު ފަހުން ނާސާގެ މެރީނާ2ނަމަކަށް ކިޔާ އުޅަނދުން ވަނީ އެކަން ޔަގީންކޮށްދީފައެވެ.


Filmy Raanee Mariyam Nisha TikTok Aai Eku Anehkaaves Dhivehin Ge Kairi Ah - Vaguthu\nނިޝާ އާާޢީ ކޮއްކޮގެ ޓިކްޓޮކް ވީޑިއޯއެއްގެ ސްކްރީންޝޮޓެއް\nއަދިވެސް އެ ފިލްމީ ތަރި ދިވެހިންގެ ތެރޭގައި މަޝްހޫރުއެވެ. އޭނާގެ ރީތިކަމަށް އަދިވެސް ބަދަލެއް ނާދެެއެވެ. އެ ރީތިކަމާއި އެއްވަރަށް އޭނާގެ އެ ހަރަކާތްތަކަށް ގަޔާވާ އެތައް ދިވެހިންނެއް އެބަތިއްބެއެވެ. އާނއެކެވެ.\nޒަމާންގަނޑަކަށްފަހު ދިވެހިންގެ ލޯ ކުރިމައްޗަށް ބަތަލާ މަރިޔަމް ނިޝާ ފެނިއްޖެއެވެ. ނިޝާ ފެނިގެން ދިޔައީ ފިލްމަކުން ނޫނެވެ. ލަވައަކުވެސް ނޫނެވެ. ޑްރާމައަކުންވެސް ނޫނެވެ. ނިޝާގެ ފެނިލުންތަކެއް މި ފެނިގެން ދިޔައީ ޓިކްޓޮކްއިންނެވެ.\nނިޝާގެ ތިން ވީޑިއޯއެއް ޓިކްޓޮކްގައި ދައުރުވަމުން އެބަދެއެވެ. ނިޝާގެ ގިނަ ދިވެހި ލަވަތަކުން ފެންނަހެން އެ ރީތި ހިނިތުންވުމާއި އަސަރާއިވެސް އެކުގައެވެ. ނިޝާގެ ކޮއްކޮ ޓިކްޓޮކްގައި ހިއްސާކުރި އެ ވީޑިއޯތަކުގެ ތެރެއިން ފިލްމް ޒުލޭހާގައި ނިޝާ ފެނިގެންދިޔަ ލަވައެއްގެ ތަންކޮޅެއްވެސް ވަނީ ފެނިގެން ގޮސްފައެވެ.\n"ދަންނަހާ އެންމެންނާ މާ ތަފާތޭ ކަލާ"މިއީ ނިޝާ، ޔޫސުފް ޝަފީއާއެކު ފިލްމް ޒުލޭހާއަށް ކުޅެދީފައިވާ ލަވައެކެވެ. އަދި އިތުރު ދެ ވީޑިއޯއެއްވެސް ޓިކްޓޮކްގައި އޭނާ ހިއްސާކުރިއެވެ.\nShiraany is back\nPosted by Viral Maldives Videos on Tuesday, April 16, 2019\nއެތައް ދިވެހިން މިހާރު އެ ވީޑިއޯތައް ބަލާނެއެވެ. އަދި ކޮމެންޓް ކުރާނެއެވެ. ގިނަބަޔަކަށް މިއީ ސަޕްރައިޒްއަކަށްވެސް ވެދާނެއެވެ.\nއެތައް ދިވެހިންނެއްގެ ހިތްތަކާއި ކުޅެލުމަށްފަހު ކެމެރާ ކުރިމަތިން ނިޝާ ގެއްލުނުތާ އަހަރުތަކެއް ވެއްޖެއެވެ.\nދިވެހި ފިލްމްތަކާއި، ޑްރާމާތައް އަދި ދިވެހި ލަވަތަކުގެ ހަރަކާތްތަކުން އެތައް ބައެއްގެ ސަމާލުކަން އޭނާ ހޯދިއެވެ. ވީޑިއޯ ލަވަ "ގެންދަންޏާ ގެންދަންވާށޭ" އިން ފިޔަޖަހަން ފެށި ގޮތަށް އޮއްސެން ނޫޅުނެވެ.\n1990ގެ އަހަރުތަކުގައި ނިޝާއަކީ އެންމެ ހިޓް އެއް އެކްޓަރެވެ. 20 ފިލްމްއަށްވުރެ ގިނަ ފިލްމް އޭނާ ވަނީ ކުޅެފައެވެ. އަދި ހަތަރު ވަރަކަށް ޑްރާމާ އޭނާ ވަނީ ކުޅެފައެވެ.\nނިޝާގެ ހަނދާންތައް އަބަދުވެސް ދިވެހިން ކުރާނެއެވެ. އޭނާ ފިލްމީ ދާއިރާއަށް އެނބުރި އަންނަ ނަމައޭ އެތައް ދިވެހިންނެއް ހިތައް އަރާނެއެވެ.\nއޭޕްރީލް 17, 2019 08:29\nފިލްމީ ދާއިރާއާ ދުރަށް ދިއުމަށް މަރިޔަމް ނިޝާއަށް ނަސޭހަތްތެރިވަން. މިހާރު ތިޔަ ހުރެވުނީ ބުރުގާ އަޅާފައި އައުރަ ނިވާކޮށްގެން. އެހެންކަމުން ކުރިއަށް މިއޮތް ރަމަޟާންމަހުގެ ހައްޤުގައިވެސް ފިލްމު ކުޅުން ހުއްޓާލާ އިޞްލާޙް ވުމަށް ގޮވާލަން. ތިޔަކަންވެސް މިހާރު ކުރެވިއްޖެ. ކޮންމެ މީހެއްގެ ހަޔާތުގައިވެސް ގޯސް ކަމެއް ހިނގާފާނެ. އެހެންކަމުން މުސްލިމުންގެ ގޮތަކީ އެ ކުރެވުނު ކުށަކަށް ތައުބާވެ، މީހާ އިސްލާހްވެ، ދެވަނަ ފަހަރު އެފަދަ ކަމެއް ނުކުރުމަށް އަޒުމް ކަނޑައެޅުން.\nއޭޕްރީލް 17, 2019 09:16\nއޭޕްރީލް 17, 2019 10:40\nﷲ އަކްބަރު ޙަސްބުނަﷲ ވަނިޢުމަލް ވަކީލު\nއޭޕްރީލް 17, 2019 13:31\nކޮބާ މޫނު ބުރުގާ. މިދިޔަ މަހު ހުރީ މޫނު ބުރުގާ އަޅާފަ\nއޭޕްރީލް 17, 2019 17:19\nނިޝާ ދަ ނެކްސްޓް މޭނާ ހައްސާން\nއޭޕްރީލް 17, 2019 23:17\nމިވެރިން ހޭ އަރާނީ ކޮންދުވަހަކުންބާ؟ ﷲ ގެ ބޮޑުވެގެންވާ ކޯފާއެއް ފޮނުއްވުމުންބާ؟ އެއްދުވަހު ބުރުގާ އަޅާފަ ނަގާފާނެ. އަނެއްދުވަހަކު މޫނުފޮތިގަނޑެއް އައްސައިގެން އުޅެފަ އެ މޮހާ އެއްލާލާފަ ކޮންމެވެސް ހިލޭފިރިހެނުންތަކެއްގެ ތުން ފުއްސަކަށް އުޅެފާނެ. ހެޔޮނުވާނެ ތިފަދަ ބޮޑެތި ފާފަތައް މަތީ ދެމިނުތިބެ މަރުއައިސް ބައްދަލުކުރުމުގެ ކުރިނ އިޞްލާޙުވެ ތަޢުބާވެބަލަ ނިޝާމެން ތިހެންތިއުޅޭ އެންމެން. ކުރިމަތީވަމުން މިއަންނަނީ ބަރަކާތާއި ފާފަފުއްސެވުމުގެ މައްސަރު. އެ މައްސަރުގެ ޙުރުމަތް ކެނޑުމުގެ ބަދަލުގައި ބަރަކާތް ލިބިގަތުމައް ނަސޭޙަތްތެރިވަން.\nއޭޕްރީލް 19, 2019 00:15\nނިޝާ މޫނުގަ ޖަހާލާފަހުރީ ހާދަ ދޮން ފުށެކޭ. ލަލަލާ


Muzaaharaagai baiverivi dharivareh maruvejje\nދުނިޔެ - ހޮންކޮންގް\nމުޒާހަރާގައި ބައިވެރިވި ދަރިވަރެއް މަރުވެއްޖެ\nއޭނާ ވެއްޓިފައި އޮއްވާ ފެނިފައިވަނީ ޕާކެއްގެ ތެރޭގައި\nކ. މާލެ 8 ނޮވެންބަރު 2019 | ހުކުރު 12:03 8,586\nހޮންކޮންގް ގެ ދަރިވަރުންތަކެއް - އަލްޖަޒީރާ\nހޮންކޮންގް ޔުނިވާރސިޓީގެ ދަރިވަރެއް މުޒާހަރާގެ ތެރޭގައި ވެއްޓި، މަރުވެއްޖެއެވެ. އަލްޖަޒީރާގައި ރިޕޯޓު ކޮށްފައިވާގޮތުން އެ ކުއްޖާ މަރުވެފައިވަނީ ހާރޓް އެޓޭކް އެއް ޖެހިގެން ހުކުރު ދުވަހުއެވެ.\nއުމުރުން 22 އަހަރުގެ ޗައޮ މަރުވެފައި ވަނީ ހޯމަ ދުވަހުން ފެށިގެން ކޯމާއެއްގައި އޮތުމަށްފަހުއެވެ.\nހޯމަ ދުވަހު ސަރުކާރާއި ދެކޮޅަށް ކުރެވުނު މުޒާހަރާގައި ޗައޮ ވެއްޓިފައިވަނީ މުޒާހަރާގެ ބައިވެރިންނާއި އެ ގައުމުގެ ސިފައިންނާއި ހިނގާދިޔަ ކުރިމަތިލުންތަކުގައި ކަރުނަ ގޭސް ބޭނުން ކުރަމުން ފެށުމުން ދުއްވައިގަތް އިރުއެވެ. ހޮންގްކޮންގްގައި ކުރިއަށް ދާ މުޒާހަރާ ރޫޅާލުމަށްޓަކައި ހޮންކޮންގްގެ ފުލުހުން ދަނީ ކަރުނަ ގޭހުގެ އިތުރުން "ވޯޓާ ކެނަންސް" ބޭނުން ކުރަމުންނެވެ. އޭނާ ވެއްޓިފައި އޮއްވާ ފެނިފައިވަނީ ޕާކެއްގެ ތެރޭގައި އޮއްވައެވެ.\nމުޒާހަރާ ކުރަމުންދާ ރައްޔިތުން ދަނީ "ހޮންކޮންގް ހިއުމަންރައިޓްސް އެންޑް ޑިމޮކްރެސީ އެކްޓް" ގެ ގާނޫނެއް ފާސް ކުރުމަށް އެދި އެމެރިކާއަށް ގޮވާލަމުންނެވެ. ޗައިނާއަށް ތާޢީދުކުރާ ފަރާތްތަކުން ހޮންގްކޮންގްގައި އިންސާނީ ހައްޤުތަކާ ޚިލާފަށް ފިޔަވަޅުތައް އަޅަމުންދާތީ އެކަން އެމެރިކާއަށް ހާމަކޮށްދީ، ހޮންގްކޮންގްގެ ރައްޔިތުންގެ އިންސާނީ ހައްޤުތައް ރައްކާތެރިކޮށް ޙިމާޔަތްކުރުމުގައި އެމެރިކާ ސަރުކާރުގެ އެހީ ހޯދުމަށް ހޮންކޮންގްގެ ރައްޔިތުން ދަނީ މުޒާހަރާ ކުރަމުންނެވެ.


W Construction Ah Alun Huhdha Dhin Goiy Aanmu Kuran Govaalaifi - Vaguthu\nޑަބްލިއު ކޮންސްޓްރަކްޝަނަށް އަލުން ހުއްދަ ދިން ގޮތް އާއްމުކުރަން ގޮވާލައިފި\nމިދިޔަ އަހަރު ޑިސެންބަރު މަހު ޑަބްލިއު ކޮންސްޓްރަކްޝަނުން މަސައްކަތް ކުރަމުން ދިޔަ މ.ނަލަހިޔާ މަންޒިލުން ސިމެންތި ބަސްތާއެއް ބޮލަށް ވެއްޓި ކުޑަކުއްޖަކު ނިޔާވި މައްސަލައާ ގުޅިގެން، އިމާރާތް ކުރުމުގެ ހުއްދަ ހިފެހެއްޓި ޑަބްލިއު ކޮންސްޓްރަކްޝަނަށް އަލުން ހުއްދަ ދިން ގޮތް އާއްމުކުރަން މޯލްޑިވްސް ނޭޝަނަލް ކޮންސްޓްރަކްޝަން އެސޯސިއޭޝަން އޮފް މޯލްޑިވްސް (މަސީ) އިން ގޮވާލައިފިއެވެ.\nމަސީން މިއަދު ކޮށްފައިވާ ޓްވީޓެއްގައި ބުނީ ޑަބްލިއު ކޮންސްޓްރަކްޝަންގެ މައްސަލައިގައި އެ ކުންފުނީގެ މަސައްކަތް ސަސްޕެންޑް ކުރުމަށްފަހު، އަލުން ހުއްދަ ދިން ގޮތާއި، އެޅި ފިޔަވަޅު އާއްމުންނަށް އެނގެން ބޭނުންވާ ކަމަށް އެ ޖަމިއްޔާ އިން ދެކޭ ކަމަށެވެ.\nW Construction Case gai masakkiy suspend kurumah fahu alun hudhdha dhin gothaai, elhi fiyavalhu aammunnah engen beynun vaane kamah MNACI in dheken, @PlanningMV\n#SafetyFirst @JanahMohamedAli pic.twitter.com/2VwQ4hrpsB\n— MNACI MALDIVES (@MNACI_Maldives) January 14, 2019\nސިމެންތި ބަސްތާއެއް ވެއްޓި ލިބުނު އަނިޔާތަކަށް އައިޖީއެމްއެޗްގައި ފަރުވާކުރަމުން ދަނިކޮށް ނިޔާވި ރަޝްވާން ޖިއާންގެ މަރުގެ މައްސަލަ ތަހުގީގު ކުރުމަށް އެ ކުންފުނީގެ ހިފަހައްޓާފައިވާ އިމާރާތް ކުރުމުގެ ހުއްދަތައް އަލުން ދީފައި ވަނީ ފިޔަވަޅު އެޅުމަށްފަހުކަމަށް މާލެ ސިޓީ ކައުންސިލުން ވަނީ ބުނެފައެވެ.\nސިޓީ ކައުންސިލްގެ މެންބަރު މުހައްމަދު ފަޒީން ކުރިން "ވަގުތު"އަށް ވިދާޅުވީ، ޑަބްލިއު ކޮންސްޓްރަކްޝަންއަށް އަލުން މަސައްކަތް ކުރުމުގެ ހުއްދަ ދިނީ ކައުންސިލްގެ ހަ މެންބަރުންގެ އިއްތިފާގުން ކަމަށެވެ. އަދި އެ ފަރާތްތަކަށް ހުއްދަ ދޭން ނިންމީ، އެ މަސައްކަތް ހުއްޓާލާފައި އޮތުމުން އާއިލާތަކަކަށްވެސް ގެއްލުން ލިބޭނެތީ ކަމަށެވެ.\nޖެނުއަރީ 14, 2019 16:38\nހުއްދަ ދިނީ ލިޔުމަކުން\nޖެނުއަރީ 14, 2019 17:21\nމަސީހް ހުއްދަ ދިނީ\nޖެނުއަރީ 14, 2019 18:54\nއަނާރާ ފިރިސޮރު ކުންފުއްޏެކޯލަ\nޖެނުއަރީ 14, 2019 19:26\nކޮން ލޯނެއް؟ ކޮން ކޮަޓަރިއެއް ކުއްޔަށް ދޭން؟ ކަލޭމެނަށް\nއެކަނިތަ ގެއްލުންވަނީ؟ ކޮބާތަ ގެއްލިގެން ދިޔަ ތުއްތު\nފުރާނަ؟ އެމީހުނަށް ކިހާބޮޑު ގެއްލުމެއް؟\nޖެނުއަރީ 14, 2019 19:54\nޖެނުއަރީ 14, 2019 21:45\nއަނާރާ ކުރެން އަހައިގެން އޮޅުން ނުފިލައިިފިއްޔާ "އެއްކަލަ" ކުރީގެ ހައިސިންގ މިނިސްޓަރު ކުރެން އަހާލާ. އަދި އިތުރަށް ކަޅު ދައްތަ ގާތުވެސް އަހާލާ. ތިކަން ސާފު ކުރެވޭނެ ނުލާހިކު ފަސޭހަ ގޮތްގޮތް މި ކިޔައިދިނީ.\nޖެނުއަރީ 14, 2019 22:19\nޢެތާ އޮތް ބޯޑަށް ނުބަލަ އެތާ ދަށުން ހިނގީ ކީއްވެ؟ ކަމެއްވާނީ ބުނެފަކައެއްނޫން. މިކަން މިވަނީ ގަވާއިދުތަކަށް ހުރުމަތްތެރިނުވާތީ


Aamdhanee hoadhan hushalhaafaivaa kankamaai gulhey gaanoonuthah...\nވޭތުވެ ދިޔަ އަހަރުތަކުގައި އާމްދަނީއާ ގުޅޭ ގާނޫނުތައް ފާސްނުވެ ހުރުމުން އަންދާޒާކުރި އަދަދު ލިބިފައެއް ނުވޭ\nބަޖެޓާ އެކުއެކީގައި އާމްދަނީއާ ގުޅޭ ގާނޫނުތަކުގެ މަސައްކަތް ކުރަން ޖެހޭ\nސަރުކާރުން ވަނީ އިންކަމް ޓެކްސްގެ ގާނޫނާއި ޑިއުޓީއަށް ބަދަލުތައް ގެންނަން މަޖިލީހަށް ހުށައަޅާފައި\nކ. މާލެ | 14 ނޮވެންބަރ 2019 | ބުރާސްފަތި 13:48 | 2,338\nއޮޑިޓަރ ޖެނެރަލް ހަސަން ޒިޔަތު - ރައްޔިތުންގެ މަޖިލިސް\n2020 ވަނަ އަހަރުގެ ބަޖެޓުގެ އާމްދަނީގެ ގޮތުގައި ލަފާކޮށްފައިވާ ކަންކަމާއި ގުޅޭ ގާނޫނުތައް އަވަހަށް ފާސްކުރަންޖެހޭ ކަމަށް އޮޑިޓަރ ޖެނެރަލް ޒިޔަތު ވިދާޅުވެއްޖެއެވެ.\nބުދަ ދުވަހު އޮތް ބަޖެޓު ދިރާސާކުރާ ކޮމިޓީގައި ވާހަކަދައްކަވަމުން ޒިޔަތު ވަނީ އިންކަމް ޓެކްސްގެ ބިލް މަޖިލީހުގެ ތަޅުމުގައި އޮތުމުން އެކަމަށް ސަރުކާރަށް މަރުހަބާ ދަންނަވާކަމަށް ވިދާޅުވެފައެވެ. ޒިޔަތު ވިދާޅުވީ މީގެ އަހަރުތަކެއް ކުރިންވެސް، ދައުލަތުގެ ޓެކްސް ނިޒާމް ފުރިހަމަ ވެގެންދާނީ އިންކަމް ޓެކްސް (އާމްދަނީއަށް ލިބޭ ފައިސާއިން ނެގޭ ޓެކްސް) އާއެކު ކަމަށް ލަފާދެއްވާފައިވާނެ ކަމަށެވެ.\nމި ބިލާއެކު މުޅި ޓެކްސް ނިޒާމުގައި ހުރި ބާގަނޑުތައް ނެތިގެން ދާނެ ކަމަށް އޭރުވެސް ލަފާދެއްވާފައިވާނެ ކަން ޒިޔަތު ފާހަގަކުރެއްވިއެވެ. އަދި ހަމަ އިންކަމް ޓެކްސް ފަދައިން، އާމްދަނީގެ ގޮތުގައި ބަޖެޓުގައި ޖެހިފައި ހުރި ހުރިހާ ކަމަކާއި ގުޅޭ ގާނޫނުތައް ފާސްވެގެން ދިއުމަކީ، ވަރަށް މުހިންމުކަމެއް ކަމަށް ޒިޔަތު ވިދާޅުވިއެވެ.\nކުރީގެ އަހަރުތަކަށް ބަލާއިރު އަލަށް އާމްދަނީގެ ގޮތުގައި ބަޖެޓުގައި ހިމަނާފައިވާ ބައެއް ކަންކަމާއި ގުޅޭ ގާނޫނުތައް ވުޖޫދަށް އައިސްފައިވަނީ އަހަރުގެ މެދު ތެރެއިން ކަމަށް ވުމުން، އެކަމުގައި ދައުލަތުން އަންދާޒާކުރި ވަރުގެ އާމްދަނީއެއް ލިބުމުގައި ހުރަސްތަކެއް އެޅިފައިވެއެވެ.\nޒިޔަތު ވިދާޅުވީ، އިންކަމް ޓެކްސް ފަދައިން ޑިއުޓީއަށް ގެންނަން ހުށައަޅާފައިވާ ބަދަލުތަކާއި ގުޅޭ ގާނޫނުތައްވެސް، ބަޖެޓުގެ މަސައްކަތާ އެކުއެކީގައި ކުރެވެން ޖެހޭ ކަމަށް ވިދާޅުވެފައެވެ. އަދި އެ ގާނޫނުތައް ވުޖޫދަށް އައުމާ އެކު، ދައުލަތުން އަންދާޒާ ކުރިގޮތަށް އަންނަ އަހަރުގެ ފުރަތަމަ ދުވަހުން ފެށިގެން އެ ފައިސާ އާމްދަނީގެ ގޮތުގައި ލިބެމުންދާނެކަމަށް ޒިޔަތު ވިދާޅުވިއެވެ.\n2020 ވަނަ އަހަރަށް ދައުލަތުން ހުށައަޅާފައިވާ ބަޖެޓުގައި، އާމްދަނީން ލިބޭ ޓެކްސްގެ ގޮތުގައި އަންދާޒާކޮށްފައިވަނީ 705.9 މިލިއަން ރުފިޔާއެވެ. އޭގެތެރޭގައި އިންކަމް ޓެކްސްއާއި ވިތްހޯލްޑިންގ ޓެކްސް އަދި ކެޕިޓަލް ގެއިންސް ޓެކްސް ހިމެނެއެވެ. އަދި ޑިއުޓީ އާއި ކަސްޓަމްސްއާ ގުޅުންހުރި ފީތަކަށް ގެންނަ ބަދަލުތަކުގެ ސަބަބުން 558.2 މިލިއަން ރުފިޔާއެވެ.\nއިންކަމް ޓެކްސްއާ ގުޅޭ ގާނޫނު މިވަގުތު އޮތީ ރައްޔިތުންގެ މަޖިލީހުގެ ތަޅުމުގައެވެ. މިހާރު ކުރިއަށް ދަނީ އެ ބިލުގެ ބަހުސް މަރުހަލާއެވެ.


B. Eydhafushin Raees ge anbikanbalunnah hoonu maruhabaa eh dhannavaifi. B. Eydhafushin Raees ge anbikanbalunnah hoonu maruhabaa eh dhannavaifi.\nބ.އޭދަފުށިން ރައީސުލްޖުމްހޫރިއްޔާގެ އަނބިކަނބަލުންނަށް ހޫނު މަރުޙަބާއެއް ދަންނަވައިފި\nރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ އަނބިކަނބަލުން ފާތިމަތު އިބްރާހީމަށް ބ.އޭދަފުށިން ހޫނު މަރުޚަބާއެއް ދަންނަވަނީ / ފޮޓޯ: ޕީއެސްއެމް ނިއުސް\nރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ އަނބިކަނބަލުން ފާތިމަތު އިބްރާހީމަށް ބ.އޭދަފުށިން ހޫނު މަރުޙަބާއެއް ދަންނަވައިފިއެވެ.\nރައީސުލްޖުމްހޫރިއްޔާގެ އަނބިކަނބަލުން ފަށްޓަވާފައިވާ އެންމެ ގާތުން ކެމްޕެއިންގެ ދަށުން އޭދަފުއްޓަށް ވަޑައިގަތުމުން އެކަމަނާއަށް މަރުޙަބާ ދެންނެވުމަށް ރައްޔިތުން މަޖިލީހުގެ އޭދަފުށީ ދާއިރާގެ މެމްބަރު އަހުމަދު ސަލީމްގެ އިތުރުން ގިނަ އަދަދެއްގެ ރައްޔިތުން އެއްވިއެވެ. އަދި އެކަމަނާގެ ޝަރަފުގައި އޭދަފުށީ ޒުވާނުން ވަނީ ޚާއްސަ ހަރަކާތްތަކެއް ބާއްވާފައެވެ.\nއޭދަފުއްޓަށް ވަޑައިގެން ރައްޔިތުންނާ ބައްދަލުކޮށް، ސަލާންކުރުމަށްފަހު އެކަމަނާ ވަނީ އެރަށުގައި ދިރިއުޅޭ ނުކުޅެދުންތެރިކަން ހުންނަ މީހުންނާއި، އިސް ރަށްވެހިންނާއި، ޒުވާނުން އަދި ކަނބަލުންނާ ބައްދަލުކުރައްވާފައެވެ.\nރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ އަނބިކަނބަލުން ފާތިމަތު އިބްރާހީމަށް ބ.އޭދަފުށި ރައްޔިތުންނާ ބައްދަލުކުރެއްވުމަށް ބޭއްވި ރަސްމިއްޔާތުގެ ތެރެއިން / ފޮޓޯ: ޕީއެސްއެމް ނިއުސް\nމިބައްދަލުކުރެއްވުމުގައި ރައްޔިތުންނާ މުހާތަބުކުރައްވާ ވާހަކަދައްކަވަމުން އޭދަފުށި ދާއިރާގެ މެމްބަރު އަހުމަދު ސަލީމް ވިދާޅުވީ އޭދަފުށްޓަކީ ރައީސް ޔާމިންގެ ސަރުކާރުން ޚާއްސަ އަހައްމިއްޔަތުކަމެއްދީގެން ގިނަ ކަންތައްތަކެއް ކޮށްދެމުން އަންނަ ރަށެއް ކަމަށެވެ. އެގޮތުން މިވޭތުވެދިޔަ ހަތަރު އަހަރާއި ބައިގެ މުއްދަތުގައި އެރަށުގެ ތަރައްޤީއަށް ހަތަރު ސަތޭކަ މިލިއަން ރުފިޔާ ޚަރަދުކުރައްވާފައިވާކަން ސަލީމް ފާހަގަކުރެއްވިއެވެ.\n“މިރަށުގައި މިހާރުވެސް މިއޮތީ ނަރުދަމާގެ މަސައްކަތް ނިމިފައި. މަގުތައް އެދަނީ ތާރުއެޅުމަށް ތައްޔާރުވަމުން. ކުޑަ ދުވަސްކޮޅެއްގެ ތެރޭގައި ތާރުއެޅުމުގެ އަމަލީ މަސައްކަތް ފެށޭނެ. އެމަސައްކަތާއެކު ބޯފެން ފޯރުކޮށްދިނުމުގެ މަސައްކަތްވެސް ކުރިއަށްދާނެ.” މެމްބަރު ސަލީމް ވިދާޅުވިއެވެ.\nމެމްބަރު ސަަލީމް ވިދާޅުވީ ކުރިއަށް އޮތް ރިޔާސީ އިންތިޚާބުގައި އޭދަފުށިން އެކަނިވެސް ރައީސް ޔާމީންއަށް އަށްޑިހަ އިންސައްތަ ވޯޓު ލިބިވަޑައިގަންނަވާނެ ކަމަށެވެ. އަދި މުޅި ބ. އަތޮޅުންވެސް މިފަހަރު ބޮޑު ތަފާތެއް ފެނިގެންދާނެ ކަމަށް މެމްބަރު ވިދާޅުވިއެވެ.\nރައީސުލްޖުމްހޫރިއްޔާގެ އަނބިކަނބަލުން ފަށްޓަވާފައިވާ އެންމެ ގާތުން ކެމްޕެއިންގެ ދަށުން ބ. އަތޮޅުގެ ރަށްތަކަށް ކުރައްވަމުންގެންދަވާ ދަތުރުފުޅުގައި އެކަމަނާ ވަނީ މިއަދު ބ. ހިތާދޫ އަދި ދޮންފަނަށްވެސް ވަޑައިގެންފައެވެ. މާދަމާވެސް ބ އަތޮޅުގެ3ރަށަކަށް އެކަމަނާ ވަޑައިގަތުމަށް ވަނީ ހަމަޖެހިފައެވެ.


BREAKING NEWS: 7000 Flat Libey Meehunge List Thah Gazette Kuran Fashaifi - Vaguthu\n7000 ފްލެޓް ލިބޭ މީހުންގެ ލިސްޓުތައް ގެޒެޓް ކުރަން ފަށައިފި\nރައީސް އަބްދުﷲ ޔާމީންގެ ސަރުކާރުގެ ބޯހިޔާވަހިކަމުގެ އެންމެ ބިޔަ މަޝްރޫއު، "ހިޔާ" ދަށުން ހުޅުމާލޭގައި އަޅަމުންދާ 7000 ފްލެޓް ލިބޭ ފަރާތްތަކުގެ ލިސްޓުތައް ގެޒެޓްކުރަން ފަށައިފިއެވެ.\nހައުސިން މިނިސްޓްރީން ދެންމެ ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު މުޙައްމަދު މުއިއްޒު ވިދާޅުވީ، މިހާރު އިއުލާން ކުރަމުންދަނީ ދެ ކޮޓަރީގެ ފްލެޓް ލިބޭ ފަރާތްތަކުގެ ލިސްޓުތައް ކަމަށާއި، އެގޮތުން 10 ކެޓަގަރީއަކުން ފްލެޓް ލިބޭ ފަރާތްތައް މިއަދު އިޢުލާން ކުރެވިގެންދާނެ ކަމަށެވެ.\nމިއަދު އާއްމު ކުރަމުންދާ ފްލެޓް ލިބުނު ފަރާތްތަކުގެ ތެރޭގައި ޑޮކްޓަރުންނާއި ނަރުހުންނާށް ޚާއްޞަ ކެޓަގަރީއާއި، ޓީޗަރުންނަށް ޚާއްޞަ ކެޓަގަރީގެ އިތުރުން ސިވިލް ސާވިސް މުވައްޒަފުންނަށް ޚާއްޞަ ކެޓަގަރީ އަދި އެކަނިވެރި މައިންނާއި މައިންބަފައިންނަށް ޚާއްސަ ކެޓަގަރީ ހިމެނެއެވެ. މީގެ އިތުރުން ޚާއްޞަ އެހީއަށް ބޭނުންވާ މީހުންނަށް ޚާއްޞަ ކެޓަގަރީއާއި، މާލޭގެ ދަފްތަރުގައި ހިމެނޭ މީހުނާއި، މާލޭގެ ރަށްވެހިންނަށް ޚާއްޞަ ކެޓަގަރީން ފްލެޓް ލިބޭ ފަރާތްތައްވެސް މިއަދު ދިވެހި އިޢުލާން ކުރެވިގެންދާނެއެވެ.\nގިނަ ބަޔަކަށް ފްލެޓް ލިބިގެންދާއިރު، މީގެތެރެއިން ސިވިލް ސާވިސް އިން ފްލެޓް ލިބޭ މުވައްޒަފުންގެ ލިސްޓުތައް އާއްމުކުރަންދަނީ އެމީހަކު ވަޒީފާ އަދާކުރާ މިނިސްޓްރީއެއްގެ ނޯޓިސް ބޯޑުގައެވެ. "ހިޔާ" މަޝްރޫއުގެ ދަށުން ދޫކުރުމަށް ހަމަޖެހިފައިވާ 7000 ފްލެޓަށް އެދި 22614 ފަރާތަކުން ފޯމް ހުށަހަޅާފައިވެއެވެ.\n"އެ ހައުސިންގ ޔުނިޓްތައް އެޅުމުގެ މަސައްކަތް ކުރިއަށްދާ ގޮތާއި، ސްޕީޑަށް ބަލާއިރުގައި އަޅުގަނޑަށް ލަފާކުރެވޭ ގޮތުގައި، ކުރިންވެސް ދަންނަވާފައިވާނެ ފަދައިން މިއަންނަ އަހަރުގެ އެޕްރީލް/މެއި ހިސާބުގައި އެތަންތަނަށް ރައްޔިތުންނަށް ވަދެވޭވަރު ވާނެ. އަޅުގަނޑުމެން ވާނީ މިތަންތައް ލިބޭނެ ފަރާތްތައް ހޮވުމަށްޓަކައި އިއުލާން ކޮށްފައި. ފޯމް ދޫކުރަންފެށީ މެއި މަހުގެ ތެރޭގައި، ފޯމްތައް ބަލައިގަންނަން ފެށީ ޖޫން މަހުގެ ކުރީކޮޅު. ދެބުރެއްގެ މަތިން ޑެޑްލައިންވެސް އެކްސްޓެންޑްކޮށް، 30 ސެޕްޓެމްބަރ އާ ހަމައަށް ފޯމް ބަލައިގަތުން ނިންމާލިއިރު 22614 ފޯމް ވަނީ ހުށަހަޅާފައި." މުއިއްޒު ވިދާޅުވިއެވެ.\nހައުސިންގ މިނިސްޓަރު ވިދާޅުވީ، މީގެ ކުރިންވެސް ސަރުކާރުން ނިންމަވާފައިވަނީ އޮކްޓޯބަރ މަހުގެ ކުރީކޮޅު ފްލެޓްތައް ލިބޭ ފަރާތްތައް އިއުލާން ކުރުމަށް ކަމަށާއި، މިއީ ރިޔާސީ އިންތިޚާބާ ގުޅިފައިވާ ކަމެއް ނޫން ކަމަށެވެ.\n"ސަރުކާރުން ނިންމާފައި އޮތީ އިންތިޚާބުގެ ކުރިން އެކަން ނުކުރަން، އިންތިޚާބުގެ ކުރިން ކޮށްފިނަމަ ބުނާނެ އެއީ އިންތިޚާބާއި ގުޅުވައިގެން ވޯޓް ހޯދުމަށްޓަކައި ކުރި ކަމެކޭ. އެފަދަ ކަންތައްތަކެއް ރައީސް ޔާމީން ނުކުރައްވާނެ. އެހެންވީމަ ކަނޑައެޅިގެން ނިންމެވީ އިންތިޚާބު ނިމުނީމަ ދެނޭ އިޢުލާން ކުރާނީ. އެހެންވީމަ އެގޮތުން އިންތިޚާބު ނިމުނީމަ ކުރިންވެސް އިޢުލާން ކޮށްފައި އޮތްގޮތަށް 30 ސެޕްޓެމްބަރ އަށް ޑެޑްލައިން ހަމަވީމަ، ޑެޑްލައިން ހަމަވާ ދުވަހުން ފެށިގެން ގިނަވެގެން 10 ދުވަސް ތެރޭގައި ލިސްޓް އިއުލާން ކުރާގޮތަށް ނިންމަވާފައި އޭރުވެސް އޮތީ." މުއިއްޒު ވިދާޅުވިއެވެ.\nފްލެޓް ދިނުމަށް ނިންމާފައިވާ ކެޓަގަރީތަކުގެ ތަފްސީލަށް ވަޑައިގަންނަވަމުން މިނިސްޓަރު މުއިއްޒު ވިދާޅުވީ، ސިވިލް ސަރވިސް މުވައްޒަފުންގެ ކެޓަގަރީން ފްލެޓް ދިނުމަށް ނިންމާފައިވާ 1000 ފަރާތުގެ މަޢުލޫމާތު އެ މިނިސްޓްރީތަކުން އާއްމު ކުރައްވާނެ ކަމަށެވެ.\n"ސިވިލް ސަރވިސް ކެޓަގަރީގެ 1000 ފްލެޓް ލިބޭ ފަރާތްތަކުގެ ލިސްޓުތައް މިހާރު މިނިސްޓްރީތަކަށް އެދަނީ ފޮނުވެމުން. ކޮންމެ މިނިސްޓްރީއެއްގެ ނޯޓިސްބޯޑުގައި އެ މިނިސްޓްރީގެ ސިވިލް ސަރވިސް ފްލެޓް ލިބޭ ފަރާތްތަކުގެ ލިސްޓް ބެހެއްޓިފައި ހުންނާނެ. އެ މިނިސްޓްރީއެއްގެ އިސްވެރިންނާއި، މިނިސްޓަރަށް އަދި ޕީއެސް އަށް އެކަން ހަވާލުވެފައި އެއޮތީ. އެބޭފުޅުން އެ މިނިސްޓްރީއެއްގެ ސިވިލް ސަރވިސް ފްލެޓް ލިބޭ ފަރާތްތަކުގެ ލިސްޓް އެ މިނިސްޓްރީއަކުން އިއުލާން ކުރައްވާނެ. އެއް މިނިސްޓްރީގެ ލިސްޓް އަނެއް މިނިސްޓްރީއަށް ލިބޭކަށް ނުޖެހޭ.ހަމަ އެގޮތަށް މީގެ ތެރޭގައި ހިމެނޭ މީޑިއާ ކައުންސިލާއި، މާލޭ ސިޓީ ކައުންސިލްވެސް. އެބޭފުޅުންގެ ލިސްޓްތައްވެސް އެތަންތަނުން އިއުލާން ކުރައްވާނީ." މުއިއްޒު ވިދާޅުވިއެވެ.\nހައުސިންގ މިނިސްޓްރީން ނިންމާފައިވަނީ ޑޮކްޓަރުންނާއި ނަރުހުންނަށް ޚާއްޞަ ކެޓަގަރީއަށް އަދި މުދައްރިސުންނަށް ޚާއްޞަ ކެޓަގަރީއަށް ފްލެޓަށް އެދި ހުށަހަޅާފައިވާ ހުރިހާ ފަރާތްތަކަށް ފްލެޓް ދިނުމަށެވެ. މުއިއްޒު ވިދާޅުވީ، ނަރުހުންނާއި ޑޮކްޓަރުންގެ ކެޓަގަރީގައި ފްލެޓަށް އެދުނު ހުރިހާ ފަރާތްތަކަށް ފްލެޓް ދިނުމަށް ނިންމާފައިވަނީ އެ ކެޓަގަރީން ފްލެޓް ދިނުމަށް ކަނޑައެޅި އަދަދަށްވުރެ ފްލެޓަށް އެދުނު މީހުންގެ އަދަދު މަދުވުމުގެ ސަބަބުން ކަމަށެވެ.\n"(ފްލެޓަށް އެދި) ހުށަހެޅި އަދަދު ކަނޑައަޅާފައިވާ ފްލެޓަށްވުރެ މަދުވީމަ އަޅުގަނޑުމެން ނިންމީ އޭގައި ޕޮއިންޓުގެ ތަރުތީބުން އުނިވާ މީހުން ނުވާނެކަމަށް. އެހެންވީމަ ޑޮކްޓަރުންނާއި ނަރުހުންގެ ކެޓަގަރީއަށް ފޯމް ލީ އެންމެނަށް ފްލެޓް ހަމަޖެހިގެން މިދިޔައީ." މުއިއްޒު ވިދާޅުވިއެވެ.\nޑޮކްޓަރުންނާއި ނަރުހުންގެ ކެޓަގަރީއަށް ދިނުމަށް ސަރުކާރުން ނިންމާފައިވަނީ 475 ފްލެޓެވެ. ނަމަވެސް އެ ކެޓަގަރީއިން ފެލެޓަށް އެދި ހައުސިންގެ މިނިސްޓްރީއަށް ހުށަހަޅާފައިވަނީ 299 ފަރާތަކުން ކަމަށް ހައުސިންގ މިނިސްޓަރ ޑރ.މުޙައްމަދު މުއިއްޒު ވިދާޅުވިއެވެ. މުއިއްޒު ވިދާޅުވީ، އޭގެ ތެރެއިން އުނި ކުރެވުނަސް އުނި ކުރެވޭނީ ދެމަފިރިން ފްލެޓަށް އެދި ހުށަހަޅާފައިވާ ފަރާތްތަށް ކަހަލަ ސަބަބުތަކާ ހުރެ ޝަރުތު ހަމަނުވާ ފަތާތްތަށް ކަމަށެވެ.\nނަރުހުންނާ ޑޮކްޓަރުންނެކޭ އެއްގޮތަށް މުދައްރިސުންނަށް ޚާއްޞަ ކެޓަގަރީއަށް ފްލެޓަށް އެދި ފޯމްލީ ހުރިހާ މުދައްރިސުންނަށްވެސް ފްލެޓް ދިނުމަށް ހައުސިންގ މިނިސްޓްރީން ވަނީ ނިންމާފައެވެ. ސަރުކާރުން މީގެ ކުރިން މުދައްރިސުންގެ ކެޓަގަރީން ދިނުމަށް ނިންމާފައިވަނީ 625 ފްލެޓް ނަމަވެސް، ފޯމް ހުށަހެޅި ހުރިހާ މުދައްރިސުންނަށް ފްލެޓް ދިނުމަށް ނިންމާފައިވަނީ ޑޮކްޓަރުންނާއި، ނަރުހުންގެ ކެޓަގަރީން އިތުރުވި ފްލެޓްތައް މުދައްރިސުންގެ ކެޓަގަރީއަށް ބަދަލުކޮށްގެނެވެ.\n"ޓީޗަރުންނަށް ޚާއްޞަ ކެޓަގަރީއަށް ފޯމް ލާފައިވަނީ 735 ބޭފުޅުން، އަޅުގަނޑުމެން ކަނޑައަޅާފައި އޮތީ 625 ފްލެޓް. އަޅުގަނޑުމެން ނިންމީ ޑޮކްޓަރުންނާއި ނަރުހުންގެ ކެޓަގަރީން އިތުރުވި ފްލެޓްތަކުން ފްލެޓް ޓީޗަރުންނަށް ޚާއްޞަ ކެޓަގަރީއަށް އިތުރުކޮށް 735 ފްލެޓް ޓީޗަރުންނަށް ޚާއްޞަ ކެޓަގަރީއަށް ހަމަކޮށް، ހުރިހާ ޓީޗަރުންނަށް ފްލެޓް ލިބޭގޮތަށް." މިނިސްޓަރު ވިދާޅުވިއެވެ.\nއެކަނިވެރި މައިންނާއި ބަފައިންގެ ކެޓަގަރީން ދިނުމަށް ހަމަޖެހިފައިވާ 500 ފްލެޓްގެ ލިސްޓުވެސް މިއަދު އިއުލާން ކުރެވިގެންދާނެއެވެ. އެ ކެޓަގަރީން ފްލެޓަށް އެދި 1799 ފަރާތަކުން ފޯމް ހުށަހަޅާފައިވެއެވެ. ލިސްޓް އާއްމުކުރާއިރު ފޯމް ނަންނަބަރާއި، ލިބުނު ޕޮއިންޓުގެ އަދަދުވެސް ހާމަކުރައްވާނެ ކަމަށް މިނިސްޓަރު ވިދާޅުވިއެވެ.\n"އެކަނިވެރި މައިންނާއި ބަފައިންގެ ކެޓަގަރީއަށް ފޯމްލީ 1799 ބޭފުޅުން، އެބޭފުޅުންނަށް ލިބޭނީ 500 ފްލެޓް. އިޢުލާން ކުރެވޭނެ 1799 ބޭފުޅުންގެ ފޯމް ނަންބަރާއި ޕޮއިންޓް ލިބުނުގޮތް. 500 ވަނަ ނަންބަރާ ހިސާބުގައި ރަތް ރޮގެއް ދަމާފައި އިންނާނެ، އެ ހިސާބުން ތިރިއަކީ ފްލެޓް ނުލިބޭ ފަރާތްތައް. ނަމަވެސް ފްލެޓް ލިބުނު ބޭފުޅެއްގެ ނަން އުނިވާ ކަމަށްވާނަމަ ތަރުތީބުން ތިރިން މައްޗަށް އަރަމުންދާނެ." މުއިއްޒު ވިދާޅުވިއެވެ.\nހައުސިންގ މިނިސްޓަރު މުއިއްޒު ވިދާޅުވީ، އެންމެ ގިނަ ބަޔަކު ފްލެޓަށް އެދި ފޯމް ހުށަހަޅާފައިވަނީ 18 އަހަރާއި 40 އަހަރާއި ދެމެދުގެ ކެޓަގަރީއަށް ކަމަށާއި، އެ ކެޓަގަރީއަށް 900 އަށްވުރެ ގިނަ ފޯމް ހުށަހެޅިފައިވާ ކަމަށެވެ. އެ ކެޓަގަރީން 1000 ފަރާތަކަށް ފެލެޓް ދީފައިވާނެ ކަމަށާއި، މާލޭ މުނިސިޕަލްޓީގެ ދަފްތަރު ކެޓަގަރީން 1044 ބޭފުޅަކަށް ފްލެޓް ދީފައިވާނެ ކަމަށްވެސް މުއިއްޒު ވިދާޅުވިއެވެ.\n"18 އަހަރާއި 40 އަހަރާއި ދެމެދުގެ ކެޓަގަރީން ފްލެޓަށް އެދި 9019 ބޭފުޅުން ފޯމް ހުށަހަޅާފައިވޭ. އޭގެ ތެރެއިން ފްލެޓް ލިބޭނީ 1000 ބޭފުޅުންނަށް. މާލޭ މުނިސިޕަލްޓީ ދަފްތަރު ކެޓަގަރީއަށް ފޯމް ހުށަހަޅާފައިވަނީ 2975 ބޭފުޅުން، އޭގެ ތެރެއިން ފްލެޓް ލިބޭނީ 1044 ބޭފުޅުންނަށް." މުއިއްޒު ވިދާޅުވިއެވެ.\nހަމައެއާއެކު މާލޭ ރަށްވެހިންގެ ކެޓަގަރީން 1050 ފަރާތަކަށް ފްލެޓް ދީފައިވާނެ ކަމަށްވެސް މިނިސްޓަރު ވިދާޅުވިއެވެ. ނަމަވެސް ކުރިން އެ ކެޓަގަރީން ދިނުމަށް ނިންމާފައިވަނީ 1000 ފްލެޓެވެ.\n"މާލޭ ރަށްވެހިންގެ ކެޓަގަރީއަށް ފޯމް ހުށަހެޅީ 4517 ބޭފުޅުން. ކުރިން އަޅުގަނޑުމެން ކަނޑައަޅާފައި އޮތީ 1000 ފްލެޓް، އެހެންނަމަވެސް ޑޮކްޓަރުންނާއި ނަރުހުން ކެޓަގަރީން އިތުރުވި ފްލެޓްތަކުން 50 ފްލެޓް ހަމަޖައްސައި މާލޭ ރަށްވެހިންގެ ކެޓަގަރީއަށް މިހާރު ކަނޑައެޅިފައިވަނީ 1050 ފްލެޓް. އެހެންވީމަ 1050 ބޭފުޅުންނަށް މާލޭ ރަށްވެހިންގެ ކެޓަގަރީން ފްލެޓް ލިބިގެންދާނެ." މުއިއްޒު ވިދާޅުވިއެވެ.\nމުއިއްޒު ވިދާޅުވީ، ނުކުޅެދުންތެރިކަން ހުންނަ ފަރާތްތަކާއި، އާއިލާތަކަށް ޚާއްޞަ ކެޓަގަރީން ފްލެޓަށް އެދި 1217 ބޭފުޅުން ފޯމް ހުށަހަޅާފައިވާ ކަމަށާއި، އެ ކެޓަގަރީއަށް ކަނޑައެޅިފައިވާ 200 ފަރާތަކަށް ފްލެޓް ދީފައިވާ ކަމަށެވެ.\nމި ނޫސްވެރިންގެ ބައްދަލުވުމުގައި މިނިސްޓަރު ވިދާޅުވީ، ވަރަށް އަވަސް ފުރުޞަތެއްގައި އަލަތު ކައިވެނީގެ ކެޓަގަރީން ފްލެޓް ލިބުނު ފަރާތްތައް އިޢުލާން ކުރައްވާނެ ކަމަށާއި، ފްލެޓް ދީފައިވާނީ ވަރަށް ބޮޑަށް ދިރިއުޅުމުގެ ޚާލަތަށް ބެލުމަށްފަހު ވަރަށް އިންސާފުވެރިކޮށް ކަމަށެވެ.\n"މިއަދު އިޢުލާން ކުރެވިގެންދިޔައީ މުޅިންވެސް ދެ ކޮޓަރީގެ ފްލެޓްތައް. އަދި ލަސްތަކެއް ނުވެ އެއް ކޮޓަރީގެ ފްލެޓްތަކުގެ ތެރެއިން އަލަތު ކައިވެނި ކެޓަގަރީގެ ލިސްޓް އިއުލާން ކުރާނަން. އެންމެ އިސްކަމެއް ދީފައިވަނީ އެމީހާގެ ދިރިއުޅުމުގެ ޚާލަތަށް، ދިރިއުޅުމުގެ ޚާލަތު އަޅުގަނޑުމެން ގޭގެއަށްގޮސް، ޚާއްޞަކޮށް މާލޭގެ އެކި އަވަށްތަކުގެ ވަރަށް ގިނަ ގޭގެއަށް އަޅުގަނޑުމެން ދިޔައިން، އަޅުގަނޑު ހަމަ ވަރަށް ގިނަ ގޭގެއަށް ވަނިން." މުއިއްޒު ވިދާޅުވިއެވެ.\nމިނިސްޓަރު އިތުރަށް ވިދާޅުވީ، ދިވެހިރާއްޖެއަށް ދިމާވެފައިވާ ބޯހިޔާވަހިކަމުގެ މައްސަލައަށް ހައްލު ހޯދުމަށް ތާރީޚުގައިވެސް އެންމެ ބޮޑު މަސައްކަތެއް ކުރެއްވީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ކަމަށާއި، ހުޅުމާލޭގެ ދެވަނަ ދިޔަވަހި ޔޫތް ސިޓީގެ ގޮތުގައި ތަރައްޤީ ކުރެއްވުމަށް ޕްލޭން ކުރައްވައި، އެތަން ތަރައްޤީ ކުރުމުގެ މަސައްކަތަކީ ރައީސް ޔާމީންގެ އަބަދުގެ އަބަދަށް ފެންނަން ހުންނާނެ މުހިންމު މަސައްކަތެއް ކަމަށެވެ.\n"ދިވެހިރާއްޖެއަށް ދިމާވެފައިވާ ބޯހިޔާވަހިކަމުގެ މައްސަލައަށް ހައްލު ހޯދުމަށް ތާރީޚުގައިވެސް އެންމެ ބޮޑު މަސައްކަތެއް ކުރެއްވީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް. އެމަނިކުފާނު ވެރިކަމަށް ވަޑައިގެން ހުޅުމާލޭގައި ދެވަނަ ފިޔަވައްސެއް ވަނީ ހިއްކަވާފައި. ހުޅުމާލޭގެ ދެވަނަ ފިޔަވައްސަކީ ރައީސް ޔާމީންގެ ބޯހިޔާވަހިކަމުގެ ސިޔާސަތުގެ އަލިގަދަ މިސާލެއް. އެތަނަކީ އެމަނިކުފާނުގެ ލެގަސީއެއް، އެތަނުގައިވާ ކޮންމެ ވެލިފުކަކީ އެމަނިކުފާނުގެ ލެގަސީ އަބަދުވެސް ދައްކުވައިދޭނެ ކަމެއް." މުއިއްޒު ވިދާޅުވިއެވެ.\nހުޅުމާލެ ދެވަނަ ފިޔަވަހީގައި ތަރައްޤީ ކުރާ "ހިޔާ" މަޝްރޫއުގެ ދަށުން 10 ކެޓަގަރީއަކުން ފްލެޓް ލިބޭ ފަރާތްތައް މިއަދު އާއްމު ކުރެއްވިއިރު، ހުޅުމާލެ ދެވަނަ ފިޔަވަހިން ދޫކުރުމަށް ނިންމާފައިވާ 400 ގޯތީގެ މަސައްކަތްތައްވެސް ހައުސިންގ މިނިސްޓަރީން ދަނީ ކުރިއަށް ގެންދަމުންނެވެ. އެ 400 ގޯތި ލިބޭ ފަރާތްތައްވެސް އަންނަ ހަފަތާގެ ތެރޭގައި އިއުލާން ކުރެވިގެންދާނެއެވެ.\nއޮކްޓޯބަރ 9, 2018 15:03\nއަލްހަމްދު ލިﷲ ވަރުގަދަ ކޮކްޓޭލް ކޯލިޝަނުން\nހުރަސްއަޅަމުން ދަނިކޮށްވެސް ރޔާމިންގެ\nސަރުކާރުން ތިޔަކޮށްދެއްވާ މަސައްކަތަށް ހަމަ\nއައްސެރިބަހާއި ސާބަސް ދަންނަވަމެވެ.\nއޮކްޓޯބަރ 9, 2018 16:08\nތި ހުރިހާ އުނދަގޫ ތައް ކެނޑި ނޭޅި ކުރަމުން ދާއިރު ވެސް ޔާމީނު ރައްޔަތުންނަޢްޓަކާ އެވާ ޤުރުބާނީ ރައްޔަތުން ދެނެ ގަންނަ ނަމަ ރަނގަޅެއް ނޫންތަ...؟\nއޮކްޓޯބަރ 9, 2018 16:45\nއޮކްޓޯބަރ 9, 2018 15:06\nފްލެޓް ލިބޭ މީހުންގެ ލިސްޓް އިއުލާން ކުރަން ފަށައިފިން ކަމަށް ހައުސިންގް މިނިސްޓަރު ވިދާޅުވާނަމަ އެކަމަކީ އެއީ މަމެން އުފާ ކުރާ ކަމެކޭ މަމެން ޕިންކީންގެ ވެރިކަމުގައި އެކަނިއޭ މާލެ ސަރަހައްދުން ފްލެޓްސް ތަކަށް އެދުނު އެންމެންނަށް ފްލެޓްސް ތައް ދޭނެ ކަން އިއުލާން ކުރީ ދިސް އިޒް ދަ ފީލިންގް ކްއެންޗް އަވަރ ޑިޒާއަރ ގިވް އިޓް ވެން އައި ވޯންޓް އިޓް ގިވް އިން ޓު މީ ގިވް އިން ޓު މީ ގިވް އިން ގިވް އިން ގިވް އިން އޯއް އޯއް ސްޕިންގް ސްޕިންގް އެން ޑާންސް..\nއޮކްޓޯބަރ 9, 2018 15:08\nޝުކުރިއްޔާ ރައިސް ޔާމީން!! ތިވަރުގެ ރައިސެއް މިރާއްޖެއަކަށް ނާދޭ\nއޮކްޓޯބަރ 9, 2018 15:31\nގޯތި ވިއްކުން ކުރިއަށް ގެންދަން އޭސީސީން ވަނީ ހުއްދަދީފިނަމަ އޭސީސީ އަކީ ރާއްޖޭގެ ރައްޔިތުންނަށް ލާބަ އާއި މަންފާ ހުރި އުސޫލުން މަސައްކަތް ކުރާ ހަމައެކަނި މިނިވަން މުވައްސަސާ ކަމަށް މަމެން މިދެކެނީ ގެޓް އަޕް ސްޕްރީމް ކޯޓް ފެނޭތޭ މިގައުމުގައި ތިބި ގައުމަށް ވަފާތެރި ތެދުވެރި ދަރިންތައް އޯއް ޓްރައި ޓު އަންޑަރސްޓޭންޑް އިޓް ދިސް އިޒް ދަ ފީލިންގް ކްއެންޗް އަވަރ ޑިޒާއަރ ޓޯކް ޓު މީ ލައިކް އަ ލޯޔަލް މޭން އައި ޑޯންވޮނާ ކޮރަޕްޓް ކާރޓެލްސް ފްރޮމް އަވަރސް..\nއޮކްޓޯބަރ 9, 2018 15:37\nއޮކްޓޯބަރ 9, 2018 15:53\nފޯރމް ތައްއިވެލުއޭޓު ކުރަން އެހާވަގުތު ލިބުނުބާ؟\nގޯތި ގަތުމަށް އެދޭ ފޯރމްގެ ލިންކެއް ޚަބަރާއެކު ހިއްސާކޮއްލަދެއްވަބަލަ ނޫނީ ޕީޑީއެފް ކޮޕީއެއް\nއޮކްޓޯބަރ 9, 2018 16:01\nއަދިވެސްް ނެގި ނަންބަރު ނުޖެހޭ ! ފޯމް ލެވޭނެ ވާހަކަ ބުނި\nއޮކްޓޯބަރ 9, 2018 16:15\nކޮބާ ސިވިލް ސަރވިސް އަށް ދިން ފްލެޓް\nއޮކްޓޯބަރ 9, 2018 16:57\nމި ފޯމް ލެވޭ ގޮތެއް ހަދައި ދީބަލަ . ނަންބަރު ނުޖެހިގެން މިއުޅެނީ\nދަފްތަރުގެ ބައިން އަޅުގަނޑަށް ލިބޭ 60 ޕޮއިންޓް. އެއީ ދިރިއުޅުމުގެ ހާލަތުގެ ބައި ނުލާ، އެކަމަކު 20 ޕޮއިންޓް ލިބުނު ފަރާތްތައްވެސް އެބަުރރި ލިސްޓަށް އަރާފަ.....ވަރަށް ދެރަ ވެއްޖެ.\nއޮކްޓޯބަރ 9, 2018 18:13\nޝުކުރިއްޔާ ރައީސް ޔާމީން. ފުލެޓް ލޮލަށް ފެންނާނެ ދުވަހެއް ނޭނގެނީ


B.Kihaadhoogai vocational training center eh gaaimukuranee B.Kihaadhoogai vocational training center eh gaaimukuranee\nބ.ކިހާދޫގައި ވޮކޭޝަނަލް ޓްރެއިނިންގ ސެންޓަރެއް ޤާއިމްކުރަނީ\nކިހާދޫގައި ވޮކޭޝަނަލް ޓްރެއިނިން ސެންޓަރެއް ޤާއިމްކުރުމުގެ އެއްބަސްވުމުގައި ސޮއިކުރަނީ- ފޮޓޯ: އެޑިއުކޭޝަން މިނިސްޓަރ\nޒުވާނުން ވަޒީފާގެ ބާޒާރަށް ތަމްރީނުކުރުމަށް ބ.ކިހާދޫގައި ވޮކޭޝަނަލް ސެންޓަރެއް ޤާއިމްކުރައްވަން ސަރުކާރުން ނިންމަވައިފިއެވެ.\nޒުވާނުން ހުނަރުވެރިކުރުވާ ވަޒީފާގެ ބާޒާރަށް ތަމްރީނުކުރުމަށް ބ. ކިހާދޫގައި ވޮކޭޝަނަލް ޓްރެއިނިން ސެންޓަރެއް ޤާއިމްކުރެއްވުމަށް އެޑިއުކޭޝަން މިނިސްޓްރީން ވަނީ ކޯސްޓްލައިން ފައުންޑޭޝަނާއި ޙަވާލުކުރައްވާފައެވެ. ކިހާދޫގައި ވޮކޭޝަނަލް ޓްރެއިނިން ސެންޓަރު ޤާއިމްކޮށް ހިންގުމަށްޓަކައި ކޯސްޓްލައިން ފައުންޑޭޝަނަށް އެރަށުން ބިމެއް ދޫކޮށް އެޑިއުކޭޝަން މިނިސްޓްރީން ވަނީ އެއްބަސްވުމުގައި ސޮއިކުރައްވާފައެވެ.\nކޯސްޓްލައިން ފައުންޑޭޝަނަށް ކިހާދޫގައި ވޮކޭޝަނަލް ޓްރެއިނިން ޤާއިމްކޮށް ހިންގުމަށް ބިމެއް ޙަވާލުކުރެއްވީ ވަޒީފާގެ ބާޒާރުގައި ދިވެހި މަސައްކަތްތެރިންގެ ދައުރު ހަނިވެފައިވާތީ ތަފާތު ފަންނުތަކުން ދިވެހި ޒުވާނުން ތަމްރީނުކުރުމަކީ މުހިންމު ޝައުޤުވެރިކަން އެ ކުންފުނިން ފާޅުކުރުމާއި ގުޅިގެން ކަމަށް އެޑިއުކޭޝަން މިނިސްޓްރީން ވިދާޅުވެއެވެ. ވޮކޭޝަނަލް ޓްރެއިނިންގ ސެންޓަރު ޤާއިމްކުރެއްވުމަށް ކިހާދޫން މިނިސްޓްރީއަށް ދޫކޮށްފައިވަނީ 223500 އަކަ ފޫޓުގެ ބިމެކެވެ. މި އެއްބަސްވުމުގެ ދަށުން ސޮއިކުރާ ދުވަހުން ފެށިގެން އެއް އަހަރު ދުވަހުގެ ތެރޭގައި ސެންޓަރު މަސައްކަތް ނިންމާ ކިޔަވައިދިނުމުގެ ޙަރަކާތްތަށް ފަށަންޖެހެއެވެ. އެކުންފުންޏާ ބިން ޙަވާލުކޮށް ސެންޓަރު ހިންގުމަށް ދޫކޮށްފައިވަނީ 20 އަހަރު ދުވަހަށެވެ.\nވޮކޭޝަނަލް ސެންޓަރުގައި މުޅި ރާއްޖެއަަށް އަމާޒުކުރައްވައިގެން ތަފާތު ދާއިރާތަކުން ހުނަރުވެރި ޒުވާނުން އުފެއްދުމުގެ ޕްރޮގްރާމްތަށް ހިންގުމަށް ހަމަޖެހިފައިވާއިރު، މައިގަނޑު ގޮތެއްގައި ހިންގުމަށް ހަމަޖެހިފައިވަނީ ފަތުރުވެރިކަމުގެ ދާއިރާއާއި ގުޅުންހުރި ތަމްރީނުތަކަށް ކަމަށް އެޑިއުކޭޝަން މިނިސްޓްރީން މައުލޫމާތު ދެއްވާފައިވެއެވެ. މިނިސްޓްރީން ވިދާޅުވީ، ފަންނީ އަދި މަސައްކަތްތެރިކަމުގެ ދާއިރާއިން ހުނަރުވެރި ޒުވާނުން ތަމްރީނުކުރުމަށް އެޑިއުކޭޝަން މިނިސްޓްރީން ތަފާތު މަސައްކަތްތައް ކުރަމުން އަންނަ އިރު މި މަސައްކަތުގައި އަމިއްލަ ކުންފުނިތަކުން ދެއްވާ އެއްބާރުލުން މިނިސްޓްރީން ފާހަގަކުރައްވައެވެ.\nއެޑިއުކޭޝަން މިނިސްޓްރީގައި ބޭއްވި ރަސްމިއްޔާތެއްގައި ވޮކޭޝަނަލް ސެންޓަރު ޤާއިމްކުރެއްވުމުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ސީނިއާ ޕޮލިސީ އެގްޒެގެޓިވް އިބްރާޙީމް އިސްމާއިލެވެ. އަދި ކޯސްޓްލައިން ގެ ފަރާތުން ސޮއިކުރެއްވީ އެކުންފުނީގެ ޑިރެކްޓަރ ޙުސައިން މުޙައްމަދެވެ.


12 aharaai 15 aharaa dhemedhuge kudhinnah Pfizer vaccine 100 insaththa effective - vNews.mv\n12 އަހަރާއި 15 އަހަރާ ދެމެދުގެ ކުދިންނަށް ފައިޒަރ ވެކްސިން 100 އިންސައްތަ އިފެކްޓިވް\nސައިފް އަޒްހަރު 01 April 2021, 02:37\nފައިޒަރ/ބަޔޯއެންޓެކްގެ ކޮވިޑް ވެކްސިންއަކީ 12 އަހަރާއި 15 އަހަރާ ދެމެދުގެ ފުރާވަރުއުމުގެ ކުދިންނަށް ދިނުމަށް %100 ކާމިޔާބު ވެކްސިނެއް ކަމަށް އެދެ ކުންފުނިން ބުނެފިއެވެ.\nއުމުރުން 12 އަހަރާއި 15 އަހަރާ ދެމެދުގެ އުމުރުގެ 2،000 އަށްވުރެ ގިނަ ކުދިން ވޮލަންޓިއަރުންގެ ގޮތުގައި ބައިވެރިވި ޓެސްޓްތަކާއި، އެންމެފަހު ފޭހުގެ ކްލިނިކަލް ޓްރައިލްސްއަށްފަހު ފައިޒަރ/ބަޔޯއެންޓެކުން ބުދަދުވަހު ބުނެފައިވަނީ، އުމުރުން 12 އަހަރާއި 15 އަހަރާ ދެމެދުގެ ކުދިންނަށް ވެކްސިންގެ އެފިކަސީ އުޅެނީ %100 ގައި ކަމަށެވެ.\nއެހެންކަމުން، އުމުރުން 12 އަހަރާއި 15 އަހަރާ ދެމެދުގެ ކުދިންނަށް މި ވެކްސިން ދިނުމަށް އިމަޖެންސީ ހުއްދަ ހޯދުމަށް، ކްލިނިކަލް ޓްރައިލްސްގެ ހުރިހާ މައުލޫމާތުތަކެއް އެމެރިކާގެ ފުޑް އެންޑް ޑްރަގް އޮތޯރިޓީއަށް ވަރަށް އަވަހަށް ހުށަހަޅާނެ ކަމަށް ފައިޒަރ/ބަޔޯއެންޓުން ބުނެފައި ވެއެވެ.\nތިންވަނަ ފޭހުގެ ކްލިނިކަލް ޓްރައިލްސްގެ ނަތީޖާއަށް ރިއާޔަތްކޮށް ފައިޒަރއިން ބުނެފައިވަނީ، ވެކްސިންގެ ދެވަނަ ޑޯޒް ޖެހިތާ މަސްދުވަސް ފަހުން، ކުދިންގެ ހައިގަނޑުގައި އެންޓިބޮޑީ ރެސްޕޮންސް ވަރަށް ބޮޑުތަނުން އިތުރުވެގެންދިޔަ ކަމަށެވެ.\nމި އުމުރުފުރާގެ ކުދިންގެ އެންޓިބޮޑީ ރެސްޕޮންސް އިތުރުވެގެންދިޔައީ، އޭގެކުރިން ކުރިއަށްގެންދިޔަ 16 އަހަރާއި 25 އަހަރާ ދެމެދުގެ އުމުރުފުރާގެ ޓްރައިލްސްތަކުން ދެއްކި މިންވަރަށް ވުރެންވެސް މަތިކޮށްކަމަށް ފައިޒަރ ކުންފުނިން ބުނެފައި ވެއެވެ.\nއެމެރިކާ އެފްޑީއޭއިން އިމަޖެންސީ ހުއްދަދީގެން އެމެރިކާގައި މިހާރުވެސް ފައިޒަރ ވެކްސިން ޖަހަމުން ގެންދަނީ އުމުރުން 16 އަހަރުން މަތީގެ މީހުންނަށެވެ.\nފައިޒަރ/ބަޔޯއެންޓެކުން ބުނެފައިވަނީ، އުމުރުން 12 އަހަރާއި 15 އަހަރާ ދެމެދުގެ ކުދިންގެ ތެރެއިން، ކްލިނިކަލް ޓްރައިލްސްގައި ބައެއް ކުދިންގެ ފަރާތުން ފެނުނު ސައިޑް އިފެކްޓް ތަކަކީ، 16 އަހަރާއި 25 އަހަރާ ދެމެދުގެ އުމުރު ފުރާގެ ޓްރައިލްސްތަކުންވެސް ފެނުނު ސައިޑް އިފެކްޓްތައް ކަމަށެވެ. އޭގެތެރޭގައި ހިމެނެނީ އިންޖެކްޝަން ޖަހާ ތަނަށް ތަދުވުމާއި، ވަރުބަލިވުމާއި، ހުން އައުމެވެ.\nއުމުރުން 12 އަހަރާއި 15 އަހަރާ ދެމެދުގެ ކުދިންނަށް ކޮވިޑް ވެކްސިން ދެވިދާނެތޯ ބެލުމުގެ ޓެސްޓުތަކުގެ ނަތީޖާ ހާމަކުރިއިރު، ފައިޒަރ/ބަޔޯއެންޓެކުން ވަނީ، އުމުރުން 12 އަހަރުން ދަށުގެ ކުދިންނަށްވެސް ވެކްސިން ދެވިދާނެތޯ ބެލުމަށް ޓެސްޓުތައް ފަށާފައެވެ.\nއެގޮތުން، މާޗްމަހުގެ 24 ގައި ފުރަތަމަ ގްރޫޕަށް އިންޖެކްޝަން ޖަހާފައި ވާއިރު، ޓެސްޓްތަކުގައި އުމުރުން 12 އަހަރުން ދަށުން ފެށިގެން އުމުރުން އެންމެ6މަހުގެ ކުދިންވެސް ބޭނުންކުރާނެ ކަމަށް ފައިޒަރ ކުންފުނިން ބުނެފައި ވެއެވެ.\nފުރަތަމަ ފޭހުގައި 144 ކުދިންނަށް އެކި މިންވަރުގެ މައިކްރޯގްރާމް ހިމެނޭ ވެކްސިން ޑޯޒްތައް ދިނުމަށްފަހު، ފަހުގެ މަރްހަލާގައި 4،500 ކުދިން ބޭނުން ކުރުމަށް ފައިޒަރއިންވަނީ ނިންމާފައެވެ.\nވެކްސިން ޑޯޒްތައް ދިނުމަށްފަހު ބަލާނީ، އޭގެ ރައްކާތެރި މިންވަރާއި، އިމިއުން ރެސްޕޮންސް އުފެދޭ މިންވަރާއި، ކުދިންގެ ހަށިގަނޑު ވެކްސިން ގަބޫލުކުރާ މިންވަރުގެ މައްޗަށް ކަމަށް، ފައިޒަރ ކުންފުނީގެ ތަރުޖަމާނު ޝެރަން ކަސްޓިލޯ ވިދާޅުވެފައި ވެއެވެ.\n12 އަހަރުން ދަށުގެ ކުދިން ބޭނުންކޮށްގެން ހަދާ ޓެސްޓްތަކާއި ކްލިނިކަލް ޓްރައިލްސްއަށްފަހު ފައިޒަރ/ބަޔޯއެންޓެކުން އުންމީދުކުރަނީ 2022 ވަނަ އަހަރުގެ ކުރީކޮޅު އެ އުމުރުފުރާގެ ކުދިންނަށް ވެކްސިން ދޭން ފެށޭވަރު ވާނޭކަމަށެވެ.


American University ga Pompeo dhevvi thaqureerah dhinyeyge faadukiyun amaazuvejje American University ga Pompeo dhevvi thaqureerah dhinyeyge faadukiyun amaazuvejje\nއެމެރިކަން ޔުނިވަރސިޓީގައި ޕޮމްޕެއޯ ދެއްވި ތަޤުރީރަށް ދުނިޔޭގެ ފާޑުކިޔުން އަމާޒުވެއްޖެ\nމައިކް ޕޮމްޕެއޯ ދި އެމެރިކަން ޔުނިވަރސިޓީގައި ތަޤުރީރުކުރައްވަނީ- ފޮޓޯ: ޝިންހުއާ\nއެމެރިކާގެ ކުރީގެ ރައީސް ބަރަކް އޮބާމާގެ ސަރުކާރުން ވަނީ، ހައްދުފަހަނައަޅާފައިވާ ހަނގުރާމަވެރި ޖަމާޢަތްތަކަށް މެދުއިރުމަތީގެ ޤައުމުތައް ދޫކޮށްލާފައި ކަމަށާއި، މިކަމުގެ ސަބަބުން އެ ސަރަހައްދުގައި ހައިޖާނު އުފެދިފައިވާކަމަށް އެމެރިކާގެ ޚާރިޖީ ވަޒީރު މައިކް ޕޮމްޕެއޯ ވިދާޅުވެއްޖެއެވެ. ޕޮމްޕެއޯ މިހެން ވިދާޅުވެފައިވަނީ މިސްރުގެ ވެރިރަށް ޤާހިރާގައި ހުންނަ އެމެރިކަން ޔުނިވަރސިޓީގައި ދެއްވި ތަޤުރީރެއްގައެވެ.\nއެމެރިކާގެ ޚާރިޖީ ވަޒީރު މެދުއިރުމައްޗަށް ކުރައްވަމުން ގެންދަވާ ދަތުރުގައި މިސްރަށް ވަޑައިގެން އެ ޤައުމުގެ ވެރިރަށް ޤާހިރާގައި ހުންނަ އެމެރިކަން ޔުނިވަރސިޓީގައި ދެއްވި ތަޤުރީރުގައި ވަނީ އޮބާމާގެ ސަރުކާރުން މެދު އިރުމަތީގައި ގެންގުޅޭ ސިޔާސަތަށް ހަރުކަށި ފާޑުކިއުންތައް އަމާޒުކުރައްވާފައެވެ. ޕޮމްޕެއޯ ވިދާޅުވީ، އޮބާމާގެ ސަރުކާރުން މެދު އިރުމައްޗާ މެދު ގެންގުޅުނު ސިޔާސަތުގެ ސަބަބުން، ހައްދުފަހަނައަޅާފައިވާ ޖަމާޢަތްތަކަަށް، މެދުއިރުމަތީގެ ޤައުމުތައް ހުށަހެޅިފައިވާކަމަށެވެ.\nޕޮމްޕެއޯ ވިދާޅުވީ، އޮބާމާގެ ސަރުކާރުން ވަނީ މިފަދަ ޖަމާޢަތްތަކުގެ ނުރައްކާތެރިކަން ދެނެގަތުމުގައި ނާކާމިޔާބުވެފައި ކަމަށާއި މިކަމުގެ ސަބަބުން ސަރަހައްދުގައި ހައިޖާނު އުފެދިގެންދިޔަ ކަމަށެވެ. މީގެ އިތުރުން، ސޫރިޔާގެ ހަނގުރާމައިގައި އެ ޤައުމުގެ ސަރުކާރުން ސޫރިޔާގެ ރައްޔިތުންނާ ދެކޮޅަށް ދީފައިވާކަމަށް ބުނާ ކެމިކަލް ހަމަލާތަކުގެ ރައްދުގައި އޮބާމާގެ ސަރުކާރުން ސޫރިޔާއާ ދެކޮޅަށް އެކަށިގެންވާ އަސްކަރީ ފިޔަވަޅުތައް އަޅާފައި ނުވާކަމަށް ޕޮމްޕެއޯ ވިދާޅުވިއެވެ.\nއެމެރިކާގެ ޚާރިޖީ ވަޒީރު ވިދާޅުވީ، ސޫރިޔާގައި މިހާރު ތިބި އެމެރިކާގެ ސިފައިން އެ ޤައުމުން ބޭލިކަމުގައިވިޔަސް، ސޫރިޔާގައި ހަރަކާތްތެރިވާ އައި.އެސް ހަނގުރާމަވެރިންގެ ބާރު އެ ޤައުމުން ކަނޑުވާލާ، އީރާނުން އެ ޤައުމުގައި ކުރިއަށްގެންދާ ގެއްލުންދެނިވި ހަރަކާތްތައް ހުއްޓުވާލުމަށް އެމެރިކާއިން އަދިވެސް ތައްޔާރަށް އޮތްކަމަށެވެ.\nއަދި މިކަމުގައި އެމެރިކާއަށް ވާގިވެރިވެދޭ އެހެނިގެން ޤައުމުތަކާއެކު މަސައްކަތްކޮށް، ސިޔާސީ ގޮތުން ކާމިޔާބީ ހޯދާނެ ކަމަށްވެސް ޕޮމްޕެއޯ ވިދާޅުވިއެވެ. އެމެރިކާގެ ޚާރިޖީ ވަޒީރު ޤާހިރާގައި ދެއްކެވި ވާހަކަތަކަކަށް ޔޫ.އޭ.އީއިން ވަނީ މަރުޚަބާ ކިޔާފައެވެ. އެ ޤައުމުގެ ޚާރިޖީ ވުޒާރާގެ ސްޓޭޓް މިނިސްޓަރު އަންވަރް ގަރްގާޝް ކުރެއްވި ޓްވީޓެއްގައި ވިދާޅުވެފައިވަނީ ޕޮމްޕެއޯގެ މި ތަޤުރީރުގައި ވަނީ މެދުއިރުމައްޗަށް ކުރިމަތިވެފައިވާ ނުރައްކާތައް ފާހަގަކުރައްވާފައިކަމަށެވެ. އަދި މިކަމުގައި އަޅާނެ ފިޔަވަޅުތައް ބަޔާންކޮށްދެއްވާފައިކަމަށާއި އެ ޤައުމުން އެ ކަންކަމަށް ތާއީދުކުރާ ކަމަށް ގަރްގާޝް ވިދާޅުވިއެވެ.\nއެހެންނަމަވެސް، އީރާނުން ވަނީ ޕޮމްޕެއޯގެ މި ވާހަކަތަކަށް ފާޑުކިޔާފައެވެ. އީރާނުގެ ޚާރިޖީ ވަޒީރު މުޙައްމަދު ޖަވާދު ޒަރީފް ވިދާޅުވީ، އެމެރިކާއިން މެދުއިރުމަތިން ފެއަށް ޖެހިލާ ކޮންމެ ފަހަރަކު އެ ބައްރުގައި ހައިޖާނު އުފެދޭ ކަމަށް ޕޮމްޕެއޯ ވިދާޅުވި ނަމަވެސް، ހަޤީޤަތުގައި ކަން ހިނގަނީ މިއާ އިދިކޮޅަށް ކަމަށެވެ.


Fast 10 gai baiverivaan Rock ah furusathu dheefi | Mihaaru\n"ފާސްޓް އެންޑް ފިއުރިއަސް" ގައި އަލުން ބައިވެރިވާން ރޮކަށް ދައުވަތު ދީފި\n"ފާސްޓް" ސީރީޒްގެ ހަތަރު ފިލްމެއްގައި ރޮކް ކުރިން މަސައްކަތްކުރި\n09 ނޮވެމްބަރ 2021 - 06:20\nހޮލީވުޑްގެ މަޝްހޫރު "ފާސްޓް އެންޑް ފިއުރިއަސް" ފްރެންޗައިޒްގެ ބައެއް ފިލްމުތަކުގައި ކުރިން ވެސް މަސައްކަތް ކޮށްފައިވާ އެކްޓަރު ޑްވޭން ޖޯންސަން (ރޮކް) އަށް އޭގެ 10 ވަނަ ފިލްމުގައި ބައިވެރިވާން އެކްޓަރު/ޕްރޮޑިއުސަަރު ވިން ޑީޒެލް ދައުވަތު ދީފި އެވެ.\nފިލްމެއްގެ މަންޒަރެއްގައި ދެ މީހުން އެކީގައި ފެންނަ ފޮޓޯއެއްގެ ސްކްރީން ޝޮޓަކާ އެކު އިންސްޓަގްރާމް މެދުވެރިކޮށް ދައުވަތު ފޮނުވަމުން ޑީޒެލް ބުނީ ކޮއްކޮ އަށް "ފާސްޓް 10" ގައި ބައިވެރިވާން ފުރުސަތު ދޭ ކަމަށާއި އެ ފުރުސަތު ދޫ ނުކުރަން ވެސް ވަރަށް އެދޭ ކަމަށެވެ. އަދި މިއީ ކުރިން ވެސް ވެފައިވާ ވައުދެއް ކަން ހަނދާން ވެސްކޮށްދީ، އޭނާ ބުނީ އާ ބައިގައި ރޮކް ކުޅެން އޮތީ ވަރަށް ވަރުގަދަ ރޯލެއް ކަމަށެވެ.\nއޭނާގެ ޕޯސްޓްގައި ރޮކާ އޮތީ ވަރަށް ގާތް ގުޅުމެއް ކަން ހާމަކޮށް ދިނުމުގެ ގޮތުން އޭނާގެ ދަރިން ރޮކް އަށް މުހާތަބުކޮށް އުޅެނީ ވެސް "އަންކަލް" ކަން ޑީޒެލް ފާހަގަކުރި އެވެ. އަދި ހޮބްސްގެ ކެރެކްޓާ ރޮކް ނޫން މީހަކަށް ނުކުޅެވޭނެ ކަމަށާއި "ފާސްޓް އެންޑް ފިއުރިއަސް" ފިނާލޭގެ ފިލްމަކުން ދައުވަތު ދެނީ ލޯތްބާ އެކީގައި ކަމަށް ވެސް ޑީޒެލް ބުންޏެވެ. މި ދައުވަތާ ގުޅިގެން ރޮކްގެ ފަރާތުން އަދި އިޝާރާތެއް ނާދެ އެވެ.\n"ފާސްޓް" ސީރީޒްގެ އެންމެ ފަހުގެ ފިލްމަކީ މި އަހަރުގެ މެއިގައި ރިލީޒްކުރި "އެފް 9" އެވެ. ރޮކް މި ސީރީޒްގައި ކުޅެމުން އައި އޭޖެންޓް ލޫކަސް ހޮބްސްގެ ކެރެކްޓާ ކުރިން އެ ފިލްމުގައި ވެސް ހިމަނަން ނިންނި ނަމަވެސް، "އެފް 9" އޮން ރޮކް ނުފެނުނީ އޭނާ އާއި ޑީޒެލްއާ ދެމެދު ކުނި ޖެހި، އެއްގަލަކަށް ނޭރި އޮތުމުން ކަމަށް 2016 ގައި ބައެއް މީޑިއާތަކުން ބުނެފައިވެ އެވެ. އަދި މައްސަލައިގެ އަސްލަކަށްވީ ފިލްމުގެ ޑީޒެލް އަށް އިޝާރާކޮށް "އަންޕްރޮފެޝަނަލް" ކަންތައްތަކެއް ތަޖުރިބާ ކުރަން ޖެހުނު ކަމަށް ބުނެ ރޮކް ސޯޝަލް މީޑިއާގައި ވާހަކަ ދެއްކުމުން ކަމަށް ވެސް މީޑިއާތަކުން އޭރު ބުނެފައިވެ އެވެ.\nމި ސަބަބާ ހެދި ގުޅުން ހީނަރުވެ، ރޮކް "އެފް 9" އިން ފެއަށް ޖައްސާލައި، އެ ފިލްމުން ދެން ފުރުސަތު ދިނީ އޭނާ ކަހަލަ ވަރުގަދަ އެހެން އެކްޓަރަކަށެވެ. އެއީ ޖެކޮބް ޓޮރެޓޯގެ ކެރެކްޓާ ކުޅުނު ކުރީގެ ރެސްލިން ތަރި ޖޯން ސީނާ އެވެ.\n"ފާސްޓް 10" ގައި ބައިވެރިވާން ރޮކް އަށް ދައުވަތު ދިން އިރު، މިއީ "ފާސްޓް އެންޑް ފިއުރިއަސް" ނިންމައިލަން ހަމަޖެހިފައިވާ ދެ ފިލްމުގެ ތެރެއިން ފުރަތަމަ ފިލްމެވެ. އެ ދެ ބައި ވެސް ޑައިރެކްޓް ކުރާނީ "އެފް 9" ހެދި ޖަސްޓިން ލިން އެވެ.\nރޮކް، 49، ކުރިން މަސައްކަތްކޮށްފައިވާ މި ސީރީޒްގެ ފިލްމުތަކަކީ ފާސްޓް ފައިވް (2011)، ފާސްޓް އެންޑް ފިއުރިއަސް6(2013)، ފިއުރިއަސް7(2015) އަދި ފޭޓް އޮފް ދަ ފިއުރިސް (2017) އެވެ. "ފާސްޓް 9" އިން ރޮކް ނުފެނުނު ނަމަވެސް މި ސީރީޒްގެ ސްޕިން-އޮޕެއްގެ ގޮތުގައި 2019 ގައި ގެނެސްދިން "ހޮބްސް އެންޑް ޝޯ" ގައި ޓައިޓްލް ކެރެކްޓާތައް ކުޅުނީ ރޮކް އާއި ޖޭޒަން ސްޓެތަމް އެވެ.\n"ފާސްޓް އެންޑް ފިއުރިއަސް" ގެ ކުރިއަށް އޮތް ފިލްމު ތާވަލު ކޮށްފައި އޮތީ އެޕްރީލް 7، 2023 އަށެވެ.\nރޮކްގެ އެންމެ ފަހުގެ ފިލްމަކީ މިދިޔަ ހުކުރު ދުވަހު ރިލީޒްކުރި "ރެޑް ނޯޓިސް" އެވެ.\nހޮލީވުޑް އެކްޓްކުރުން ފިލްމު


Champions league gai VAR beynun kuran ninmaifi | Mihaaru\nޗެމްޕިއަންސް ލީގުގެ މެޗެއްގެ ތެރެއިން ބަޔާނުގެ ލެވަންޑޯސްކީ (ކ) އާއި އެތުލެޓިކޯގެ ގްރީޒްމަން.-- ފޮޓޯ: އޭއެފްޕީ\nޗެމްޕިއަންސް ލީގުގައި ވީއޭއާރް ބޭނުންކުރަން ނިންމައިފި\n04 ޑިސެމްބަރ 2018 - 10:11\nޕެރިސް (ޑިސެމްބަރު 4) - މި ފަހަރުގެ ޗެމްޕިއަންސް ލީގުގެ ދެ ވަނަ ބުރުން ފެށިގެން ވީޑިއޯ އެސިސްޓަންޓް ރެފްރީ (ވީއޭއާރް) ބޭނުންކުރަން ޔުއެފާ އިން ނިންމައިފި އެވެ.\nޔުއެފާ އިން މީގެ ކުރިން ނިންމާފައިވަނީ އަންނަ ސީޒަނުގެ ޗެމްޕިއަންސް ލީިގުގައި ވީއޭއާރް ބޭނުންކުރާށެވެ. އެކަމަކު މިހާރު ވެސް އޭގެއާ ބެހޭ ހުރިހާ ކަންތައްތަކެއް ހަމަޖެހިފައި ހުރުމުން ލަސްނުކޮށް މި ފަހަރުގެ މުބާރާތުގައި ފަށަން ނިންމީ ޔުއެފާ ބޯޑް މެމްބަރުންގެ އިއްތިފާގުންނެވެ.\nވީއޭއާރް އަކީ ވީޑިއޯ ރީޕްލޭ މެދުވެރިކޮށް ރެފްރީ އާއި އެސިސްޓަންޓް ރެފްރީންގެ ނިންމުންތައް ބެލޭ ސިސްޓަމެކެވެ. އެގޮތުން މެޗުގައި ހިނގި ކަމަކާ މެދު ސުވާލެއް އުފެދިއްޖެ ނަމަ ނުވަތަ ސުވާލެއް އުފައްދައިފި ނަމަ ވީޑިއޯ ބަލައިގެން އެ ނިންމުން ނިންމަން ނުވަތަ އަލުން ނިންމަން ފުރުސަތު ލިބޭނެ އެވެ.\n"އަންނަ އަހަރަށް މަޑުނުކޮށް މި އަހަރު ވެސް ކުރެވެން އޮތީމަ ލަސްކުރަން ޖެހޭ ސަބަބެއް ނެތް. އަވަހަށް ފެށިޔަސް އެއްވެސް ހުރަހެއް ނެތް. އަހަރެމެންނަށް އިންސާފުވެރިކޮށް މި ކަންތައް ކުރެވޭނެ ގޮތެއް އޮތީމަ ލަސްކުރާކަށް ނެތިން،" ޔުއެފާގެ ހިންގާ ކޮމިޓީގެ ބައްދަލުވުމަށް ފަހު އެ އިދާރާގެ ރައީސް ކެފެރިން މީޑިއާ އަށް ވިދާޅުވި އެވެ.\n"އަވަހަށް ވީއޭއާރް ބޭނުންކުރަން މި ނިންމީ ވަރަށް ގިނަ މަޝްވަރާތަކަށް ފަހު ބަލަންޖެހޭ ހުރިހާ ކަމަކަށް ބަލާފައި. މެޗު އޮފިޝަލުންނާއި އެހެނިހެން ފަރާތްތަކުގެ ވެސް ލަފާ ހޯދާފައި."\nމި ފަހަރުގެ ޗެމްޕިއަންސް ލީގުގެ އިތުރުން އަންނަ އަހަރު އޮންނަ ޔުއެފާ ނޭޝަންސް ލީގުގެ ސެމީ ފައިނަލުން ފެށިގެން ޔޫރަޕްގެ މުބާރާތްތަކުގައި ވެސް ވީއޭއާރް ބޭނުންކުރަން ވަނީ ނިންމައިފަ އެވެ. އަންނަަ ޖޫން މަހު ކުޅޭ ނޭޝަންސް ލީގުގެ ސެމީގެ ގުރުއަތުލުން ބާއްވާފައިވާއިރު، ނެދަލެންޑްސް ބައްދަލުކުރާނީ އިންގްލެންޑާ އެވެ. އަދި ޕޯޗުގަލް ކުޅޭނީ ސްވިޒަލެންޑާ އެވެ.\nމި ފަހަރުގެ ވޯލްޑް ކަޕް ފުޓްބޯޅަ މުބާރާތުގައި ވެސް ބޭނުންކުރި ވީއޭއާރް، މިހާރު އަންނަނީ ޔޫރަޕްގެ ވަރުގަދަ ލީގުތަކުގައި ވެސް ބޭނުންކުރަމުންނެވެ. އޭގެ ތެރޭގައި ޖަރުމަނާއި އިޓަލީ އަދި ސްޕެއިންގެ އެއް ވަނަ ޑިވިޝަން ހިމެނެ އެވެ. އަދި އަންނަ ސީޒަނުން ފެށިގެން އިނގިރޭސި ޕްރިމިއާ ލީގުގައި ވެސް ފުރަތަަމަ ފަހަރަށް ވީއޭއާރް ބޭނުންކުރަން ފަށާނެ އެވެ.\nއިތުރު ލިޔުންތައް ޗެމްޕިއަންސް ލީގު ޔުއެފާ


Mi fulus meehaa ah thaureefu haggu: Nukulhedhuntherikan hunna meehaa Cycle gai baindhaigen kohpaafai avashehgge dhuruminah - One Online\nމި ފުލުސް މީހާއަށް ތައުރީފު، ނުކުޅެދުންތެރިކަން ހުންނަ މީހާ ސައިކަލުގައި ބައިންދައިގެން ކޮށްޕާފައި އަވަށެއްގެ ދުރުމިނަށް\nނުކުޅެދުންތެރިކަން ހުންނަ ހާލިދުގެ ސައިކަލް ފުލުހަކު ކޮއްޕަމުން ދަނީ-- ފޮޓޯ: އަލީ ޝިފާޒް\nމުޖުތަމައު ކިތަންމެ ކުޑަ ނަމަވެސް ގިނަ ފަހަރު ފެންނަމުންދާ މަންޒަރަކީ ނުކުޅެދުންތެރިކަން ހުންނަ ފަރާތްތަކަށް އަޅައިނުލައި އެފަދަ މީހުންނަށް އެކި ގޮތްގޮތުން ގޯނާ އާއި ފުރައްސާރަ ކުރަމުންދާ މަންޒަރެވެ. މަދު ބަޔަކު ނޫނީ އެފަދަ މީހަކަށް އެހީވާ ތަނެއް ނުފެނެ އެވެ. އެކަމަކު ރޭ މާލޭ މަގުމަތިން ފެނުނީ މަދުން ނޫނީ ފެންނާނެ މަންޒަރެއް ނޫނެވެ. އޯގާތެރިކަމުގެ ނަމޫނާ ދައްކުވައިދިނީ ގައުމީ ފަހުލަވާނެކެވެ. ގައުމާއި ރައްޔިތުންގެ ރައްކާތެރިކަމަށްޓަކާ ގައުމީ ހިދުމަތުގައި ރެއާއި ދުވާލު މަސައްކަތް ކުރަމުންދިޔަ ޒުވާނެކެވެ.\nނުކުޅެދުންތެރިކަން ހުންނަ ހާލިދު އަކީ މާލޭގެ ދިރިއުޅޭ ފަރާތްތަކަށް އާ މޫނެއް ނޫނެވެ. ހިނގާ ބިނގާވެ ނޫޅެވޭ އިރު ވާހަކަ ދެއްކުމަށްވެސް އޭނާ ވަނީ ނުކުޅެދިފަ އެވެ. މީގެ ދެ ވަރަކަށް އަހަރު ކުރިން ލޮޓަސް ބައިކް ޝޮޕުން އޭނާ އަށް ހަދިޔާ ކުރި އިލެކްޓްރިކް ސައިކަލްގައި އޭނާ އުޅޭތަން ފަހަކަށް އައިސް ފެނެ އެވެ.\nހާލިދުގެ ވާހަކަ ސޯޝަލް މީޑިއާ އަށް ދޫކޮށްލި އަލީ ޝިފާޒް އޭނާގެ ފޭސްބުކް ޕޯސްޓުގައި ބުނެފައިވަނީ މަޖީދީ މަގު ލެކިއުޓް ފިހާރަ ކައިރިން ހާލިދު އޭނާގެ ސައިކަލް ކޮށްޕާފަ ގެންދަން މަސައްކަތް ކުރާތަން ފެނުނު ކަމަށެވެ. އަދި އޭނާ ގާތު ވެގެން އުޅޭ ގޮތް އަހާލުމުން އަތުގެ އިޝާރާތުން ސައިކަލްގެ ޗާޖު ހުސްވެފައިވާ ކަމަށް ބުނި ކަމަށާއި އެހީއަށް އެދުނު ކަމަށެވެ. ކިތަންމެ އެހީވާން ބޭނުން ވިނަމަވެސް ބަލި ހާލަތު ހުރި ގޮތުން ހާލިދު ބުނި ހިސާބަށް އެ ސައިކަލް ކޮށްޕާފައި ދިޔުމުގެ ހިތްވަރެއް ނެތް ކަމަށް ޝިފާޒް ބުންޏެވެ. އެކަމަކުވެސް ހާލިދު އަށް އެހީވާނެ އެހެން ގޮތެއް ހޯދުމަށް ފުލުހުންގެ އެހީތެރިކަމަށް އެދުނު ކަމަށްވެސް އޭނާގެ ފޭސްބުކް ޕޯސްޓުގައި ލިޔެފައިވެ އެވެ.\n"ހާލިދު ފެނުނީ އޭނާ ދުއްވާ ވެހިކަލް ކޮށްޕާފަ ކުރިޔަށް ދާން މަސައްކަތްކުރާ މަންޒަރު. ހާލިދުއާ އަރާހަމަކޮށް ހުއްޓުވާފަ ވީ ކީއްތޯ އެހިން. ހާލިދުއަކީ ނުކުޅެދޭ އަދި ވާހަކަވެސް ނުދެއްކޭ މީހެއްކަމުން އިޝާރާތުން ދެއްކީ އެ ބެޓެރީ ސައިކަލްގެ ޗާޖު ނެތްކަން. ހާލިދު ހުރީ ވަރުބަލިވެގެން ގޮސް ހަލާކުވެފަ. ގެ ހުންނަ ތަނެއް ސީދާ ބުނެދޭކަށް ހާލިދަކަށް ނޭނގުނު. އިޝާރާތުން ދައްކަނީ މާފަންނާ ވީ ކޮޅު. ހާލިދަށް އެހީވާން ބޭނުން ނަމަވެސް މާ ދުރަށް އެ ސައިކަލް ކޮށްޕުމަށް ބަލި ހާލަތު ތަން ނުދޭތީވެ ފުލުހުންގެ އެހީއަށް އެދުނިން." އެމީހާ ފޭސްބުކުގައި ލިޔެފައިވެ އެވެ.\nނުކުޅެދުންތެރިކަން ހުންނަ ހާލިދުގެ ސައިކަލް ޒޯންގައި ޕާކް ކޮށްފައި-- ފޮޓޯ: އަލީ ޝިފާޒް\nއޭގެ އިރުކޮޅެއްފަހުން ފުލުހުންގެ ވެހިކަލެއްގައި، ފުލުހުންގެ އޮފިސަރު މުހައްމަދު ހުސައިނާއި އިތުރު ފުލުހަކު އެ ސަރަހައްދަށް ދިޔަ ކަމަށާއި ހާލިދުގެ ސައިކަލުގައި ޗާޖު ނެތް ވާހަކަ ބުނި ކަމަށް ޝިފާޒް ބުންޏެވެ. އޭގެ ފަހުން ހާލިދުގެ ސައިކަލް ކޮއްޕަމުން އެ ފުލުސް މީހާ މާފަންނާ ވީ ކޮޅަށް މިސްރާބު ޖެހި ކަމަށާއި އެ މީހުންގެ ފަހަތުން އޭނާވެސް ސައިކަލުގައި ދިޔަ ކަމަށެވެ. އަދި ހާލިދު ގާތު އޭނާގެ ގެ ހުންނަތަން ދައްކަން އެދުމުން އޭނާ ބުނި ހިސާބަށް އެ ފުލުސްމީހާ ސައިކަލް ކޮއްޕަމުން ދިޔަ ކަމަށާއި އެންމެ ފަހުން މިލިއަން ބުކްޝޮޕާ ހަމައިން އިޝާރާތުން ހާލިދު އޭނާގެ ގެ ދެއްކި ކަމަށްވެސް ބުންޏެވެ.\nޒޯންގައި ސައިކަލް ޕާކު ކޮށްދީ ހާލިދުގެ އެދުމުގެ މަތިން ސައިކަލް ޗާޖަށްވެސް ޖަހައިދިނީ އެ ފުލުސް އޮފިސަރު ކަމަށެވެ. ވަރުބަލިވިޔަސް އެ ވަރުބަލިކަން މޫނުމަތިން ފެންނާކަށް ނެތެވެ. އެކަން ހާލިދު އަށް އޭނާ ކޮށްދިނީ އުފަލުން ހުރެކަން ސޯޝަލް މީޑިއާއިން ފެންނަން ހުރި ފޮޓޯތަކުންވެސް ހާމަވެގެންދެ އެވެ.\n"މި ދެއްކީ ކައިރި ހިސާބެއްގެ ވާހަކައެއް ނޫން. ޗާންދަނީ މަގުން ފެށިގެން ވެހިކަލް ކޮށްޕާފަ އެހާދުރަށް ގެންދިޔައިރު މުހައްމަދުގެ މޫނުނަތިން ފެނުނީ އުފާވެރިކަން. ރައްޔިތަކަށް އެހީއެއް ވެވޭތީ ފަހުރުވެރިކަން. އިހުސާންތެރި އަދި އޯގާތެރިކަން. އަޅުގަނޑެއް މުހައްމަދު ނުއެއް ދަންނަމު. ނަމަވެސް ހިތުގެ އިހުލާސްތެރި ޝުކުރު އަރިސްކުރަން. އިތުރު ކާމިޔާބާއި ފަލާހު މިންވަރު ކޮށްދެއްވުން އެދި ދުއާކުރަން." ޝިފާޒްގެ ފޭސްބުކް ޕޯސްޓުގައި ބުނެފައިވެ އެވެ.\nމިއީ އެންމެ މީހެއްގެ ވާހަކަ އެވެ. މިއަދު އެ ފުލުސް އޮފިސަރަށް އެތައް ބައެއްގެ ތައުރީފު އަންނަނީ އޮހެމުންނެވެ. ހަގީގަތުގައިވެސް ފުލުހުންނަކީ ހަމައެކަނި ވާޖިބެއް އަދާކޮށްލުމުގެ ގޮތުން ވަޒީފާ އަދާ ކުރާ ބައެއް ނޫންކަން ހާމަވެއްޖެ އެވެ. ރައްޔިތުންގެ ހައްގުގައިވެސް ވެވުނު ކޮންމެ ގުރުބާނީއެއް ވާން ފުލުހުން އަތުކުރި އޮޅާލައިގެން ތިބި ކަން މިހާދިސާއިން އެކަނިވެސް ހާމަވެގެން ގޮސްފި އެވެ.\nގުޅޭ ޓެގު ޕޮލިސް ނުކުޅެދުންތެރިކަން ހުންނަ މީހުން